(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΡΜΗ΄

Δευτέρα 2 Ιουλίου 2018

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Άδεια απουσίας του Βουλευτή κ. Ν. Δένδια, σελ.
2. Επί διαδικαστικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
Συζήτηση επικαίρων ερωτήσεων:
 α) Προς τον Υπουργό Δικαιοσύνης, Διαφάνειας και Ανθρωπίνων Δικαιωμάτων, με θέμα: «Απονομή χάριτος σε ποινικούς κατάδικους, προκειμένου να διοριστούν ή να πάρουν άδεια ασκήσεως επαγγέλματος.», σελ.
 β) Προς τον Υπουργό Υγείας:
 i. με θέμα: «Ελλείψεις Ιατρικού Προσωπικού των Νοσοκομείων και των Κέντρων Υγείας», σελ.
 ii. με θέμα: «Εικόνα κατάρρευσης παρουσιάζει το Γενικό Νοσοκομείο Άρτας», σελ.
 iii. με θέμα: «Η διοικητική αυτονόμηση του Νοσοκομείου Διδυμοτείχου προϋποθέτει την θωράκισή του με προσωπικό και εξοπλισμό», σελ.
 iv. με θέμα: «Στελέχωση του Γενικού Νοσοκομείου Δράμας με αναισθησιολόγους και των Κέντρων Υγείας του Νομού με ιατρονοσηλευτικό προσωπικό», σελ.

ΠΡΟΕΔΡΕΥΟΝΤΕΣ

ΛΥΚΟΥΔΗΣ Σ. , σελ.

ΟΜΙΛΗΤΕΣ

Α. Επί διαδικαστικού θέματος:
ΛΥΚΟΥΔΗΣ Σ. , σελ.

Β. Επί των επικαίρων ερωτήσεων:
ΔΗΜΟΣΧΑΚΗΣ Α. , σελ.
ΚΕΓΚΕΡΟΓΛΟΥ Β. , σελ.
ΚΕΦΑΛΙΔΟΥ Χ. , σελ.
ΚΟΝΤΟΝΗΣ Χ. , σελ.
ΚΥΡΙΑΖΙΔΗΣ Δ. , σελ.
ΞΑΝΘΟΣ Α. , σελ.
ΠΟΛΑΚΗΣ Π. , σελ.
ΣΤΥΛΙΟΣ Γ. , σελ.

ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΡΜΗ΄

Δευτέρα 2 Ιουλίου 2018

Αθήνα, σήμερα στις 2 Ιουλίου 2018, ημέρα Δευτέρα και ώρα 18.05΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Ζ΄ Αντιπροέδρου αυτής κ. **ΣΠΥΡΙΔΩΝΟΣ ΛΥΚΟΥΔΗ**.

**ΠΡΟΕΔΡΕΥΩΝ (Σπυρίδων Λυκούδης):** Κυρίες και κύριοι συνάδελφοι, αρχίζει η συνεδρίαση.

Παρακαλείται η κυρία Γραμματέας να ανακοινώσει τις αναφορές προς το Σώμα.

(Ανακοινώνονται προς το Σώμα από τη Γραμματέα της Βουλής κ. Χαρούλα (Χαρά) Κεφαλίδου, Βουλευτή Δράμας, τα ακόλουθα:

Α. ΚΑΤΑΘΕΣΗ ΑΝΑΦΟΡΩΝ

(ΝΑ ΜΠΕΙ Η ΣΕΛΙΔΑ 1α)

Β. ΑΠΑΝΤΗΣΕΙΣ ΥΠΟΥΡΓΩΝ ΣΕ ΕΡΩΤΗΣΕΙΣ ΒΟΥΛΕΥΤΩΝ

(ΝΑ ΜΠΕΙ Η ΣΕΛΙΔΑ 1β)

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΩΝ (Σπυρίδων Λυκούδης):** Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Πριν εισέλθουμε στη συζήτηση των επικαίρων ερωτήσεων, θα ήθελα να ανακοινώσω στο Σώμα ένα αίτημα συναδέλφου για άδεια απουσίας.

Ο Βουλευτής κ. Νικόλαος - Γεώργιος Δένδιας ζητεί άδεια ολιγοήμερης απουσίας στο εξωτερικό από την Παρασκευή 6 Ιουλίου 2018 έως την Δευτέρα 9 Ιουλίου 2018 για προσωπικούς λόγους. Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Σπυρίδων Λυκούδης):** Συνεπώςη Βουλή ενέκρινε τη ζητηθείσα άδεια.

Και τώρα προχωρούμε στη συζήτηση των επικαίρων ερωτήσεων.

Θα αρχίσουμε με τη δεύτερη με αριθμό 1854/25-6-2018 επίκαιρη ερώτηση πρώτου κύκλου της Βουλευτού Δράμας της Δημοκρατικής Συμπαράταξης ΠΑΣΟΚ - ΔΗΜΑΡ κ. Χαράς Κεφαλίδου προς τον Υπουργό Δικαιοσύνης, Διαφάνειας και Ανθρωπίνων Δικαιωμάτων, με θέμα: «Απονομή χάριτος σε ποινικούς κατάδικους, προκειμένου να διοριστούν ή να πάρουν άδεια ασκήσεως επαγγέλματος.».

Ορίστε, κυρία συνάδελφε, έχετε τον λόγο για να αναπτύξετε την επίκαιρη ερώτηση.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Ευχαριστώ πάρα πολύ, κύριε Πρόεδρε.

Κύριε Υπουργέ, πριν από λίγες εβδομάδες σε αυτήν εδώ την Αίθουσα συζητήθηκε η επερώτηση της Δημοκρατικής Συμπαράταξης για τη συστηματική υπονόμευση της δικαιοσύνης και τη μεθοδευμένη επιχείρηση ελέγχου της από την Κυβέρνηση.

Μέσα σε αυτό το πλαίσιο της νοοτροπίας και της τακτικής σας διαβάζουμε δημοσιεύματα στον Τύπο ότι με δική σας πρόταση και γνωμοδότηση του Συμβουλίου Χαρίτων χαρίσατε μεταξύ άλλων: Το υπόλοιπο της ποινής του κυρίου Σ.Σ. του Φ. που του επιβλήθηκε για κατοχή και πώληση ναρκωτικών ουσιών, ώστε να μην αποτελεί κώλυμα για το διορισμό του στη «ΔΕΗ Α.Ε.».

Τις κατά νόμον συνέπειες που απορρέουν από την καταδίκη της κυρίας G.M. του J. -δεν διαβάζω τα ονόματα για προφανείς λόγους- νοσηλεύτριας για το αδίκημα της κλοπής κατ’ εξακολούθηση, προκειμένου να μην αποτελεί κώλυμα για την άσκηση του επαγγέλματος της νοσηλεύτριας στον δημόσιο ή στον ιδιωτικό τομέα.

Τις κατά νόμον συνέπειες που απορρέουν από την καταδίκη του κυρίου B.G του D για νόθευση διαβατηρίου, προκειμένου να μην αποτελεί κώλυμα για την απόκτηση της ελληνικής ιθαγένειας.

Τις κατά νόμον συνέπειες που απορρέουν από την καταδίκη της M.K. για το αδίκημα της κλοπής, προκειμένου να μην αποτελούν κώλυμα για την απόκτηση της ελληνικής ιθαγένειας και την άσκηση του ιατρικού επαγγέλματος.

Δεν είναι οι μόνες. Τόσο εσείς όσο και ο προκάτοχός σας, ο κ. Παρασκευόπουλος έχετε εισηγηθεί σωρεία χαρίτων. Ανέφερα μερικές που θεωρώ ότι βγάζουν μάτι. Γραπτές ερωτήσεις έχουν καταθέσει πάρα πολλοί συνάδελφοι από το σύνολο της Αντιπολίτευσης.

Κύριε Υπουργέ, γνωρίζω πάρα πολύ καλά ότι για να γίνει δεκτή η αίτηση χάριτος από τον Πρόεδρο της Δημοκρατίας προηγείται η γνωμοδότηση του κατηγορήσαντος εισαγγελέα, και υπηρεσιακού εισηγητή, απόφαση του Συμβουλίου Χαρίτων, που είναι επταμελές και κατά πλειοψηφία συγκροτείται από δικαστικούς λειτουργούς και ακολουθεί η δική σας πρόταση, ως Υπουργού Δικαιοσύνης, προς τον Πρόεδρο της Δημοκρατίας ο οποίος έχει και τον τελικό λόγο.

Γνωρίζω, επίσης, ότι τα κριτήρια απονομής χάριτος δεν ταυτίζονται με εκείνα που χρησιμοποίησε το δικαστήριο για τον σχηματισμό της δικανικής του πεποίθησης. Αυτά είναι γνωστά.

Πλην, όμως, σε μια περίοδο που ο κόσμος έχει γίνει έρμαιο του φόβου για τη ζωή και την περιουσία του, τα σκάνδαλα από απάτες και κλοπές φαρμάκων γίνονται καθημερινά πρωτοσέλιδα εφημερίδων και θέματα στα κεντρικά δελτία ειδήσεων, οι ληστείες και οι κλοπές είναι καθημερινό φαινόμενο και πλέον δεν αποτελούν καν είδηση, η ανεργία έχει χτυπήσει κάθε ελληνική οικογένεια και οι νέοι επιστήμονες φεύγουν στο εξωτερικό, προκειμένου να βρουν δουλειά στο αντικείμενό τους και δημιουργείται ένα πάρα πολύ τοξικό περιβάλλον και σ’ αυτό το τοξικό περιβάλλον ο κύριος Υπουργός τι κάνει;

Αν ο κύριος Υπουργός, δηλαδή, δεν προχωρούσε να κάνει την πρόταση για την απονομή χάριτος, θα προχωρούσε η διαδικασία, χωρίς αυτόν; Ποιος δεν θα αναρωτηθεί πόσο καταχρηστικά δόθηκαν οι χάρες αυτές; Ειδικά όταν το μεγαλύτερο ποσοστό αφορά την άρση των συνεπειών που απορρέουν από καταδίκες αλλοδαπών και έτσι τους δίνεται η δυνατότητα απόκτησης της ελληνικής ιθαγένειας, καθώς και το δικαίωμα διορισμού τους στο δημόσιο και εν γένει συμμετοχής τους στον δημόσιο βίο;

Σας ρωτώ, λοιπόν, κύριε Υπουργέ, για ποια αξιοκρατία μιλάτε και για ποια εξυπηρέτηση του δημοσίου συμφέροντος με τέτοιου είδους αποφάσεις;

Ευχαριστώ.

**ΠΡΟΕΔΡΕΥΩΝ (Σπυρίδων Λυκούδης):** Ο κύριος Υπουργός έχει τον λόγο.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Ευχαριστώ, κύριε Πρόεδρε.

Κυρίες και κύριοι συνάδελφοι, εν πρώτοις θα ήθελα να ευχαριστήσω τη συνάδελφο Βουλευτή η οποία υπέβαλε αυτή την επίκαιρη ερώτηση. Αν και έχω μιλήσει αρκετές φορές από του Βήματος της Βουλής για τα ζητήματα αυτά και θεωρούσα ότι έχουν διευκρινισθεί, μετά λύπης μου διαπιστώνω ότι πρέπει να επαναλάβω αυτά που έχω πει, αλλά και πράγματα τα οποία διαλαμβάνονται στο Σύνταγμα, στο άρθρο 47 παράγραφος 1, καθώς βλέπω ότι δεν είναι τόσο αυτονόητα ακόμα και για τους Έλληνες και τις Ελληνίδες Βουλευτές.

Θα ξεκινήσω, λοιπόν, κύριε Πρόεδρε, με τα πολύ απλά.

Θα διαβάσω ακριβώς την ερώτηση της κυρίας συναδέλφου. «Διαβάσαμε πρόσφατα στον Τύπο ότι με δική σας πρόταση και γνωμοδότηση του Συμβουλίου Χαρίτων, χαρίσατε, μεταξύ άλλων…» και αναφέρει δύο παραδείγματα.

Ας δούμε πώς έχει η διαδικασία. Το Συμβούλιο Χαρίτων δεν χαρίζει ποινές, πολύ δε περισσότερο το Υπουργείο Δικαιοσύνης. Αυτό είναι αποκλειστικό προνόμιο του Προέδρου της Δημοκρατίας. Ο Πρόεδρος της Δημοκρατίας αποφασίζει μετά από γνωμοδότηση του Συμβουλίου Χαρίτων και πρόταση του αρμοδίου Υπουργού.

Ποιοι συμμετέχουν στο Συμβούλιο Χαρίτων; Το Συμβούλιο Χαρίτων είναι ένα επταμελές όργανο στο οποίο προεδρεύει ο Γενικός Γραμματέας του Υπουργείου Δικαιοσύνης και συμμετέχουν ένας Πρόεδρος Εφετών, τρεις Εφέτες και δύο ανώτατοι υπάλληλοι του Υπουργείου Δικαιοσύνης.

Για να καταλήξει το Συμβούλιο Χαρίτων, δέχεται τη γνωμοδότηση του εισαγγελέα του δικαστηρίου που εξέδωσε την ποινή, όπως επίσης δέχεται την εισήγηση ενός υπαλλήλου που ανήκει στο αρμόδιο τμήμα του Υπουργείου Δικαιοσύνης. Επίσης ένας υπάλληλος του Υπουργείου Δικαιοσύνης ή ένας ανώτερος δικαστικός απ’ αυτούς που σας ανέφερα, εισηγούνται κατά τη συνεδρίαση του Συμβουλίου Χαρίτων,

Αντιλαμβάνεστε, κύριε Πρόεδρε, κυρίες και κύριοι συνάδελφοι, ότι το Συμβούλιο Χαρίτων είναι ένα όργανο, στο οποίο συμμετέχουν κατά πλειοψηφία ανώτεροι δικαστικοί λειτουργοί, δύο ανώτατοι υπάλληλοι που έχουν γνώση των ζητημάτων του Υπουργείου Δικαιοσύνης και βεβαίως ο Γενικός Γραμματέας.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Αυτό το Συμβούλιο καταλήγει σε πρόταση, σε γνωμοδότηση, αφού ακούσει, όπως σας είπα, τον εισαγγελέα του δικαστηρίου που εξέδωσε την απόφαση και έναν ειδικό εισηγητή, υπάλληλο του αρμοδίου τμήματος του Υπουργείου Δικαιοσύνης. Καταλήγει σε γνωμοδότηση, την οποία υποβάλει στον Υπουργό Δικαιοσύνης και ο Υπουργός Δικαιοσύνης έχει τη δυνατότητα να συμφωνήσει ή να διαφωνήσει με αυτή τη γνωμοδότηση και να καταθέσει την πρότασή του στον Πρόεδρο της Δημοκρατίας.

Επομένως κανένας απ’ όλους αυτούς που σας ανέφερα μέχρι τώρα δεν αποφασίζει. Είναι παντελώς αβάσιμο αυτό που αναφέρετε στην επίκαιρη ερώτηση, ότι δηλαδή χαρίσαμε ποινές. Διότι το όργανο που αποφασίζει είναι ο Πρόεδρος της Δημοκρατίας, αποκλειστικά και μόνον αυτός.

Σας λέγω δε ότι στις περισσότερες περιπτώσεις η ροή είναι ταυτόσημη. Δηλαδή, είτε υπάρχει ομοφωνία είτε πλειοψηφία, σύμφωνη γνώμη, σύμφωνη πρόταση του Υπουργού, τελικά ο Πρόεδρος της Δημοκρατίας αποφασίζει για τη χάρη θετικά ή αρνητικά. Τις περισσότερες φορές, σ’ αυτές που σας ανέφερα, θετικά.

Να αναφερθώ, όμως, στις δύο πρώτες -γιατί για τα υπόλοιπα θα αναφερθώ στη δευτερολογία μου- περιπτώσεις, τις οποίες αναφέρει η κυρία συνάδελφος στην επίκαιρη ερώτησή της.

Στην πρώτη περίπτωση είχαμε ένα νεαρό παιδί είκοσι τριών ετών, το οποίο το 2008 υπέπεσε στο αδίκημα της κατοχής και πώλησης ναρκωτικών ουσιών. Επρόκειτο περί κάνναβης. Τιμωρήθηκε για την πράξη του από το δικαστήριο και από το 2008 δεν υπέπεσε ποτέ άλλοτε σε κανένα αδίκημα. Το Συμβούλιο -προσέξτε τι θα πω- ομόφωνα αποφάσισε να γνωμοδοτήσει θετικά, όπως ομόφωνες ήταν και οι εισηγήσεις και του εισαγγελέα του δικαστηρίου που εξέδωσε την απόφαση και του ειδικού εισηγητή του Υπουργείου Δικαιοσύνης. Έχουμε, δηλαδή, ένα επταμελές όργανο που αποφασίζει ομόφωνα και δύο επίσης εισηγήσεις προς το Συμβούλιο, που και αυτές εισηγούνται το ίδιο πράγμα. Η πρότασή μου ήταν ταυτόσημη με το Συμβούλιο και ο Πρόεδρος της Δημοκρατίας απένειμε χάρη. Επαναλαμβάνω, πρόκειται για ένα παιδί είκοσι τριών ετών που το 2008 είχε υποπέσει σ’ αυτό το αδίκημα, για το οποίο τιμωρήθηκε από το δικαστήριο και ουδέποτε άλλοτε απασχόλησε τη δικαιοσύνη.

(Στο σημείο αυτό κτυπάει επανειλημμένα το κουδούνι λήξεως του χρόνου ομιλίας του κυρίου Υπουργού)

Η δεύτερη περίπτωση…

**ΠΡΟΕΔΡΕΥΩΝ (Σπυρίδων Λυκούδης):** Κύριε Υπουργέ, δεν την αφήνουμε για τη δευτερολογία; Είμαστε ήδη στα έξι λεπτά.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Να πω και τη δεύτερη περίπτωση, κύριε Πρόεδρε, και τις άλλες στη δευτερολογία μου.

**ΠΡΟΕΔΡΕΥΩΝ (Σπυρίδων Λυκούδης):** Σας ευχαριστώ.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Η δεύτερη περίπτωση είναι ακόμη πιο αποκαλυπτική, θα έλεγα. Είχαμε το αδίκημα της κλοπής κατ’ εξακολούθηση. Είχε κλαπεί ρούχο αξίας 70 ευρώ και ρολόι αξίας 39 ευρώ από ένα παιδί είκοσι ετών το 2007. Είχε επιβληθεί ποινή φυλάκισης τριάντα ημερών με τριετή αναστολή. Ήδη, το δικαστήριο του είχε αναγνωρίσει το ελαφρυντικό της ειλικρινούς μεταμέλειας και από το 2007 δεν τέλεσε ποτέ άλλοτε κανένα αδίκημα.

Καλό είναι, κύριε Πρόεδρε, να γίνεται έλεγχος και για πράξεις της Κυβέρνησης. Εδώ δεν έχουμε πράξη της Κυβέρνησης στην ουσία, έχουμε απόφαση του Προέδρου της Δημοκρατίας. Το σημαντικότερο, όμως, είναι να μην αναμασάμε και να μην αναπαράγουμε στην αίθουσα του δικαστηρίου δημοσιεύματα διαφόρων τύπων, οι οποίοι πουλάνε εξυπνάδα με αυτά που γράφουν στις εφημερίδες. Πουλάνε εξυπνάδα!

Το είδα και εγώ αυτό το δημοσίευμα, αλλά δεν έδωσα καμμία σημασία. Αυτός ο εξυπνάκιας, ο οποίος έγραψε αυτά τα πράγματα, δεν ήξερε τίποτε για τα επιμέρους στοιχεία, ούτε την βάσανο των οργάνων τα οποία ασχολήθηκαν ούτε και την ομόφωνη άποψη όλων των παραγόντων -και των εισαγγελικών και των δικαστικών και των υπηρεσιακών παραγόντων.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε, κύριε Υπουργέ.

Κυρία συνάδελφε, έχετε τον λόγο.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Κύριε Υπουργέ, σας άκουσα με προσοχή. Μου επαναλάβετε αυτά που σας είπα στην πρωτομιλία μου. Τα είπα εν τάχει, για να μην μπείτε στον κόπο να μας επαναλάβετε αυτά που έχετε απαντήσει όλες αυτές τις φορές που έχετε ερωτηθεί.

Σας είπα, λοιπόν, και το ξαναλέω, ότι γνωρίζω πως η απονομή χάριτος αποτελεί προνομία του Προέδρου της Δημοκρατίας.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Τότε γιατί λέτε ότι τη χαρίσαμε;

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Παρ’ όλα αυτά, ο αρμόδιος Υπουργός δεν αποτελεί διακοσμητικό στοιχείο. Αυτό θέλετε να μας πείτε; Ότι είστε διακοσμητικό στοιχείο σε όλη την ιστορία;

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Εμείς μια πρόταση κάναμε.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Είναι, λοιπόν, αυτός ο οποίος παίζει ρόλο σημαντικό, διότι κάνει την πρόταση για την απονομή της χάριτος.

Και επειδή μας ακούει και ο ελληνικός λαός, δεν μπορώ να δεχθώ ότι ένας Υπουργός Δικαιοσύνης είναι διακοσμητικός σε μία διαδικασία.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Ποιος είπε ότι είναι διακοσμητικός; Να μου απαντήσετε επί της ουσίας.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Δεν θα με διακόπτετε, κύριε Υπουργέ. Εγώ σας άκουσα. Θα με ακούσετε κι εσείς. Εγώ ρωτάω και εσείς απαντάτε. Αυτή είναι η κοινοβουλευτική διαδικασία.

Εάν δει κανείς έναν συγκεντρωτικό πίνακα με τις δεκάδες περιπτώσεις απονομής χάριτος, είναι αρκετό για να διαπιστώσει ότι υπάρχει καταχρηστική εφαρμογή τού όλως εξαιρετικού μέτρου, που ονομάζεται απονομή χάριτος.

Εσείς, προφανώς, έχετε ενημερωθεί ότι υπάρχει μία αλληλογραφία που έχει γίνει με την Επιτροπή Γνωμοδότησης του Συμβουλίου Χαρίτων, που βγάζει αυτές τις αποφάσεις, και ότι έχουμε ζητήσει να μας δοθούν οι σχετικές αποφάσεις.

Ουδέποτε τις λάβαμε. Έχετε μόνο εσείς πρόσβαση. Και εγώ ρωτάω: δεν είναι δημόσια έγγραφα; Οι εκλεγμένοι Βουλευτές δηλαδή δεν μπορούν να έχουν πρόσβαση; Δεν στοιχειοθετεί έννομο συμφέρον η ερώτηση που κατατίθεται στη Βουλή; Νομικός δεν είμαι, αλλά μία απάντηση σε αυτό την περιμένω.

Κύριε Πρόεδρε, θα χρειαστώ λίγο χρόνο -σας το λέω προκαταβολικά-, για να τεκμηριώσω την άποψή μου.

Θα σας πω και αυτό το οποίο διαπιστώνω μετά λύπης μου. Η σωρεία παραγωγής τέτοιων αποφάσεων, αθόρυβα και βουβά, υποσκάπτουν το σύστημα επιβολής ποινών και αποδυναμώνουν τελικά τη δικαιοσύνη. Εσάς μπορεί να μην σας ενοχλεί αυτό. Άλλωστε τα έργα και οι ημέρες της διακυβέρνησής σας το μαρτυρούν. Εμάς, όμως, και τον κάθε Έλληνα πολίτη και μας τρομάζουν και προκαλούν το κοινό περί δικαίου αίσθημα.

Κύριε Υπουργέ, κανείς δεν διαφωνεί στον σωφρονιστικό ρόλο της δικαιοσύνης και της ανάγκης των σύγχρονων κοινωνιών να επανεντάσσουν στους κόλπους τους πολίτες που έχουν υποπέσει σε ποινικά κολάσιμες πράξεις. Αυτή είναι μία επιχειρηματολογία την οποία και δεχόμαστε και την έχουμε έτσι κι αλλιώς υπ’ όψιν μας. Φυσικά και οφείλει να δίνει μία δεύτερη ευκαιρία αξιοπρεπούς ζωής. Άλλο είναι αυτό και άλλο αυτό που μεθοδεύει η δική σας Κυβέρνηση. Εσείς φαίνεται ότι έχετε βρει την καινοτόμο λύση να λύσετε και το δημογραφικό πρόβλημα της χώρας. Γιατί εδώ πολιτογραφείτε ως Έλληνες, αναξιοπαθούντες, κλέφτες, απατεώνες, πλαστογράφους από γειτονικές χώρες, τους χαρίζετε τα υπόλοιπα των ποινών τους, ξεπλένετε και τις συνέπειες της καταδίκης διά της οδού της απονομής χάριτος στην κολυμβήθρα του Σιλωάμ και τους δίνετε και τη δυνατότητα εργασίας στην γαλαντόμο κατά τα άλλα χώρα μας, τόσο στον δημόσιο όσο και στον ιδιωτικό τομέα ή σε επαγγέλματα που και η εντιμότητα και το λευκό ποινικό μητρώο έχουν λόγο ύπαρξης. Αυτό είναι φυσικά μία προνομία που έχει ο ΣΥΡΙΖΑ. Είναι πολύ κιμπάρης σε αυτά!

Κύριε Υπουργέ, όταν αναγκάζονται οι νέοι γιατροί, οι νέοι νοσηλευτές, να φύγουν, γιατί αναζητούν αξιοπρεπή δουλειά στην αλλοδαπή, εσείς διευκολύνετε εισαγόμενους -τουλάχιστον αυτό λένε τα στοιχεία που έχουμε εμείς στο ΦΕΚ- που έχουν καταδικαστεί με τη βούλα του δικαστηρίου για κλοπές, πλην όμως είναι γιατροί και νοσηλευτές. Προς Θεού, όχι ότι δεν υπάρχει και ημεδαπό προσωπικό αντιστοίχων προσόντων.

Έτσι, ο ελληνικός λαός μπορεί να κοιμάται τον ύπνο του δικαίου ήσυχος και για την τσέπη του και για την υγεία του. Τα δε νοσοκομεία μας θα μπορούν κι αυτά να κοιμούνται ήσυχα, γιατί τα ακριβά αντικαρκινικά φάρμακα στο εξής θα τα εμπορεύονται με ευκολία εξειδικευμένοι στις απάτες και κλοπές, κατά συρροήν, «επιστήμονες» του είδους, όχι απλοί ερασιτέχνες.

Και πιο ήσυχη απ’ όλους μπορεί να κοιμάται η Κυβέρνηση των ΣΥΡΙΖΑ και ΑΝΕΛ που βρήκαν την πατέντα για τη προσέλκυση νέου αίματος ψηφοφόρων!

Οι άνθρωποι που τους διευκολύνετε τώρα με την απονομή χάριτος και τους δώσατε μια χώρα, τους εξασφαλίσατε μια καλή δουλειά, είτε στο δημόσιο είτε στον ιδιωτικό τομέα, καταδικασμένοι για κλοπές και έμποροι ναρκωτικών, μπορεί να είναι. Δεν είναι όμως αχάριστοι. Δεν θα ξεχάσουν το καλό που τους κάνατε, μπορείτε από σήμερα να τους προσμετράτε στη λίστα των εσαεί ευγνωμονούντων. Ξέρετε εσείς.

**ΠΡΟΕΔΡΕΥΩΝ (Σπυρίδων Λυκούδης):** Κύριε Υπουργέ, έχετε τον λόγο.

Παρακαλώ πάρα πολύ, λίγη προσοχή στον χρόνο.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Κύριε Πρόεδρε, αντιλαμβάνομαι γιατί το κόμμα σας, το Ποτάμι, αποχώρησε από το Κίνημα Αλλαγής.

**ΠΡΟΕΔΡΕΥΩΝ (Σπυρίδων Λυκούδης):** Κύριε Υπουργέ, εγώ προεδρεύω τώρα. Δεν εκπροσωπώ κανένα κόμμα.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Διότι αυτά που άκουσα έμοιαζαν με μια ρητορεία ακροδεξιά, για να μην πω φασίζουσα, παρά θέσεις από κόμμα που θέλει να λέγεται προοδευτικό.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Η έλλειψη επιχειρημάτων είναι εμφανής! Πάρτε το πίσω!

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Εν πρώτοις -και μου κάνει εντύπωση αυτό το πράγμα- έμεινε η κυρία Βουλευτής να υπερασπίζεται ότι η Κυβέρνηση δίνει χάρη. Κι ενώ η ίδια είπε ότι τη χάρη τη δίνει ο Πρόεδρος της Δημοκρατίας, επανέρχεται στη δευτερολογία της και λέει «έχετε βρει εσείς το κόλπο να δίνετε χάρες». Πρώτο, λοιπόν, αυτό.

Δεύτερον, δεν μου απάντησε επί της ουσίας στις περιπτώσεις που ανέφερα.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Εσείς απαντάτε, εγώ ρωτάω.

**ΠΡΟΕΔΡΕΥΩΝ (Σπυρίδων Λυκούδης):** Κυρία συνάδελφε, δεν κάνουμε τώρα διάλογο. Σας παρακαλώ πάρα πολύ.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Εδώ είχαμε έναν θηλυκό Ιαβέρη, κατά κυριολεξία σήμερα, κύριε Πρόεδρε, ο οποίος κυνηγάει παιδιά είκοσι ετών επειδή υπέπεσαν σε ένα αδίκημα. Ήταν ένα αστείο αδίκημα για το οποίο είχαν τιμωρηθεί με τριάντα ημέρες φυλακή και τους είχε αναγνωριστεί από το δικαστήριο και το ελαφρυντικό της ειλικρινούς μεταμέλειας. Το γεγονός ότι τιμωρήθηκαν με τριάντα μέρες φυλακή πρέπει να στιγματίσει τη ζωή τους; Και δεν τους χαρίστηκε η ποινή. Ήρθησαν οι κατά νόμο συνέπειες για να μπορεί αυτό το παιδί είκοσι ετών που έκανε αυτήν την πράξη -έκλεψε ένα ρούχο αξίας 70 ευρώ και ένα ρολόι των 39 ευρώ- να μη στιγματιστεί και να βρει μια δουλειά. Αυτή είναι η κατάσταση. Ορίστε, η ερώτηση που ακούμε σήμερα!

Για τον άλλον, ένα νέο πάλι παιδί που είχε παρασυρθεί στη χρήση κάνναβης στα είκοσι τρία του χρόνια ήρθε ο Πρόεδρος της Δημοκρατίας και του χάρισε την ποινή, διαπιστώνοντας ότι και τα δύο αυτά παιδιά ουδέποτε είχαν τελέσει άλλο αδίκημα.

Για δε την άλλη περίπτωση που ανέφερε η κυρία συνάδελφος, βλέποντας τον σχετικό φάκελο -και αναφέρει εδώ «μετά από απόπειρα κλοπής», δεν είχαμε ούτε καν κλοπή-, ζήτησε μια κοπέλα να διοριστεί στον Δήμο Ιωαννιτών.

Γελάτε, κύριε συνάδελφε, αλλά εδώ έχουμε ανθρώπινα δράματα.

**ΓΕΩΡΓΙΟΣ ΣΤΥΛΙΟΣ:** Σε ποιον το λέτε;

**ΠΡΟΕΔΡΕΥΩΝ (Σπυρίδων Λυκούδης):** Κύριε συνάδελφε, τι θέλετε;

**ΓΕΩΡΓΙΟΣ ΣΤΥΛΙΟΣ:** Σε εμένα απευθύνεται;

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Αυτή η κοπέλα λοιπόν, για να ξέρει το Σώμα, γιατί ο Πρόεδρος της Δημοκρατίας έδωσε χάρη μετά από δική μου πρόταση και γνωμοδότηση του Συμβουλίου Χαρίτων, ήταν μία κοπέλα η οποία είχε στην πλάτη της μία οικογένεια, τέσσερα ή πέντε, αν θυμάμαι καλά, ανήλικα αδέλφια που είχαν χάσει τον πατέρα τους και η μητέρα τους τα είχε εγκαταλείψει κι έκανε αυτό το αδίκημα. Και τι ζήτησε, κυρίες και κύριοι συνάδελφοι, αυτή η κοπέλα που εδώ η κυρία συνάδελφος την αναφέρει ως παράδειγμα ότι θα διοριστεί στον Δήμο Ιωαννιτών; Ζήτησε να διοριστεί στην υπηρεσία καθαριότητας, να μαζεύει τα σκουπίδια στον Δήμο Ιωαννιτών,...

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Υπάρχουν και άλλες περιπτώσεις.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** …και αυτό θα πρέπει να είναι εσαεί στίγμα για έναν άνθρωπο που θέλει να ζήσει αξιοπρεπώς! Κατά τα άλλα -η υποκρισία!- θέλουμε να επανενταχτούν στην κοινωνία και να έχουν ένα μέλλον, αφήνοντας πίσω όλες αυτές τις καταστάσεις!

Κυρίες και κύριοι συνάδελφοι, οι σύγχρονοι Ιαβέρηδες που υπάρχουν ανάμεσά μας δεν πρόκειται ποτέ να δώσουν δεύτερη ευκαιρία σε κανέναν συνάνθρωπό μας. Θα έρχονται πάντα εδώ για να λένε για το στίγμα που αφήνει μια παράνομη πράξη και να ισχυρίζονται ότι ποτέ αυτό το στίγμα δεν πρέπει να αρθεί. Όμως, αυτά -το είπα και στην αρχή της δευτερολογίας μου- είναι ισχυρισμοί και ακροδεξιά ρητορεία που δεν περίμενα ποτέ εδώ να ακούσω από ένα προοδευτικό κόμμα.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε Υπουργέ.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Είναι ισχυρισμοί, κύριε Πρόεδρε, που δεν τιμάνε κανέναν σ’ αυτήν την Αίθουσα και δεν περίμενα ποτέ να τα ακούσω από τη συνάδελφο σήμερα.

Σας ευχαριστώ.

**ΠΡΟΕΔΡΕΥΩΝ (Σπυρίδων Λυκούδης):** Σας ευχαριστώ, κύριε Υπουργέ.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Η έλλειψη επιχειρημάτων είναι εμφανέστατη!

**ΠΡΟΕΔΡΕΥΩΝ (Σπυρίδων Λυκούδης):** Ακολουθεί η τέταρτη με αριθμό 2925/172/25-1-2018 ερώτηση και αίτηση κατάθεσης εγγράφων του κύκλου των αναφορών - ερωτήσεων του Βουλευτή Ηρακλείου της Δημοκρατικής Συμπαράταξης ΠΑΣΟΚ - ΔΗΜΑΡ κ. Βασιλείου Κεγκέρογλουπρος τον ΥπουργόΥγείας, με θέμα: «Ελλείψεις ιατρικού προσωπικού των νοσοκομείων και των κέντρων υγείας».

Θα απαντηθεί από τον Υπουργό Υγείας κ. Ξανθό.

Κύριε Κεγκέρογλου, έχετε τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ναι, κύριε Πρόεδρε, αλλά δεν μπορεί ο κύριος Υπουργός Δικαιοσύνης να μας χαρακτηρίζει ακροδεξιούς και να φεύγει.

**ΠΡΟΕΔΡΕΥΩΝ (Σπυρίδων Λυκούδης):** Κύριε Κεγκέρογλου, με συγχωρείτε, αλλά τελείωσε η ερώτησή του. Τι να κάνουμε;

**ΒΑΣΙΛΕΙΟΣ ΚΕΓΚΕΡΟΓΛΟΥ:** Τελείωσε η ερώτηση, αρχίζει η επόμενη.

Ακούστε, λοιπόν. Για υποδεέστερη περίπτωση, για την οποία του παραπονέθηκα, δεν εισηγήθηκε χάρη. Αφορούσε μια κοπέλα από το Ηράκλειο. Όμως για όλους αυτούς -τυχαίνει να είναι μετανάστες, δεν έχει καμμιά σημασία- που έχουν αδικήματα πολύ πιο βαριά εισηγήθηκε. Αυτό είναι το ερώτημα που πρέπει να απαντήσει.

Σε κάθε περίπτωση, δεν είναι αυτή συμπεριφορά, να μας χαρακτηρίζει με αυτά που μας χαρακτήρισε, γιατί έχουμε κι εμείς να του πούμε.

Κύριε Υπουργέ, θα συζητήσουμε ένα θέμα που αφορά τη στελέχωση του Εθνικού Συστήματος Υγείας και βεβαίως για το θέμα αυτό έχει γίνει πολλή κουβέντα τα τελευταία χρόνια, με δεδομένο ότι υπάρχουν περιορισμοί -και θα συνεχίσουν ίσως να υπάρχουν για ένα διάστημα- ως προς τη δυνατότητα να καλυφθούν όλα τα κενά σε ιατρικό προσωπικό στα νοσοκομεία και στα κέντρα υγείας της χώρας.

Προκαταβολικά σας λέω ότι για το θέμα πραγματικά υπάρχουν επιχειρήματα και υπέρ και κατά. Υπάρχουν δηλαδή επιχειρήματα που λένε «ναι, να δοθεί η δυνατότητα να μείνουν παραπάνω από τα εξήντα επτά οι γιατροί που τούτη την περίοδο κλείνουν σε σημαντικό ποσοστό, σε σημαντικό βαθμό το όριο αυτό της ηλικίας» και υπάρχουν και τα αντεπιχειρήματα που λένε «δεν πρέπει να γίνει αυτό, γιατί πραγματικά περιμένει ένας κόσμος πάρα πολύ σημαντικός, νέος, να μπει στο σύστημα υγείας».

Επαναλαμβάνω ότι η ερώτηση γίνεται κάτω από την πραγματικότητα, που ήθελε περιορισμό στη δυνατότητα της Κυβέρνησης -και πρωτύτερα και της σημερινής- να πάρει το απαραίτητο προσωπικό.

Για όλους τους εξαιρετικούς αυτούς λόγους η ερώτηση είναι αν υπάρχει η σκέψη να δοθεί με κάποιον τρόπο η δυνατότητα να μείνουν για ένα διάστημα μέχρι να καλυφθούν τα κενά, μέχρι να ολοκληρωθούν οι διαδικασίες των προγραμματισμένων προσλήψεων για τα επόμενα δύο χρόνια, να μείνουν οι γιατροί οι οποίοι εισέρχονται στο εξηκοστό όγδοο έτος της ηλικίας τους και μετά.

Ευχαριστώ.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε συνάδελφε.

Κύριε Υπουργέ, έχετε τον λόγο.

**ΑΝΔΡΕΑΣ ΞΑΝΘΟΣ (Υπουργός Υγείας):** Αγαπητέ συνάδελφε, νομίζω ότι η συζήτηση για τις ελλείψεις σε ιατρικό δυναμικό και γενικά για την προβληματική στελέχωση του Εθνικού Συστήματος Υγείας είναι μεγάλη συζήτηση. Δεν μπορεί πραγματικά να εξαντληθεί σ’ αυτή τη σύντομη διαδικασία της επίκαιρης ερώτησης. Προφανώς θα χρειαστεί μια πιο εκτεταμένη κουβέντα ανάμεσά μας, ανάμεσα στις πολιτικές δυνάμεις.

Η κρίση επιδείνωσε πάρα πολύ τη στελέχωση του ΕΣΥ. Αυτό είναι αλήθεια. Υπήρξε μια πενταετία που είχαν «παγώσει» οι προσλήψεις μόνιμου προσωπικού -από το 2010 περίπου μέχρι το 2015-, ενώ στο διάστημα αυτό υπήρχαν συνεχώς αποχωρήσεις λόγω συνταξιοδότησης.

Επειδή έχετε ρωτήσει για κάποια συγκεκριμένα αριθμητικά στοιχεία, μπορώ να σας πω ότι το 2017 αποχώρησαν τριακόσιοι δεκαεπτά μόνιμοι γιατροί του ΕΣΥ. Ειδικά όσον αφορά την 7η ΥΠΕ, που φαντάζομαι ότι υπάρχει ένα πιο ειδικό ενδιαφέρον από μέρους σας λόγω καταγωγής, αποχώρησαν δεκαεννέα γιατροί, δεκαπέντε από τα νοσοκομεία και τέσσερις από τα κέντρα υγείας.

Και η πρόβλεψη είναι ότι το 2018 θα αποχωρήσουν τριακόσιοι εξήντα τέσσερις γιατροί. Αντίστοιχα, για την περιοχή της 7ης ΥΠΕ είναι δεκαοχτώ γιατροί, δεκαέξι από τα νοσοκομεία και δύο από τα κέντρα υγείας.

Σήμερα, αγαπητέ συνάδελφε, υπηρετούν στο ΕΣΥ δεκαεξίμισι χιλιάδες γιατροί, συμπεριλαμβανομένων των ειδικευομένων. Είναι περίπου οκτώ χιλιάδες εξακόσιοι οι μόνιμοι γιατροί του ΕΣΥ. Είναι περίπου επτάμισι χιλιάδες οι ειδικευόμενοι.

Αυτό, όμως, είναι πολύ σημαντικό: Καταφέραμε την περίοδο αυτών των χρόνων της κρίσης, παρά τους περιορισμούς και παρά τη δημοσιονομική ασφυξία, να ενισχύσουμε το σύστημα υγείας με περίπου δύο χιλιάδες επιπλέον των υπηρετούντων το 2015 επικουρικούς γιατρούς. Σήμερα υπηρετούν δύο χιλιάδες επτακόσιοι με δύο χιλιάδες οκτακόσιοι επικουρικοί γιατροί στα νοσοκομεία και στα κέντρα υγείας.

Κατά την άποψή μας, αυτό ήταν μια πολύ σημαντική «ένεση» ιατρικού δυναμικού, που συνέβαλε καταλυτικά στο να μην καταρρεύσουν τα δημόσια νοσοκομεία και τα κέντρα υγείας αυτή την περίοδο λόγω δραματικής υποστελέχωσης.

Επίσης, είναι πολύ σημαντικό ότι αυτά τα χρόνια έχουμε προκηρύξει μαζί με μία δέσμη επτακοσίων πενήντα περίπου γιατρών, που θα προκηρυχθεί στο αμέσως επόμενο διάστημα, δύο χιλιάδες επτακόσιες εξήντα θέσεις μόνιμων γιατρών του ΕΣΥ και έχουμε ενεργοποιήσει από παλιές κρίσεις, από προκηρύξεις του παρελθόντος, από τη δεκαετία του 2000 -δηλαδή από το 2007, το 2008 μέχρι περίπου το 2011- που «πάγωσαν» στη συνέχεια, εξακόσιες εξήντα θέσεις μονίμων γιατρών του ΕΣΥ.

Αθροιστικά, δηλαδή, έχουμε δρομολογήσει την πρόσληψη -δεν έχει ολοκληρωθεί η διαδικασία, γιατί είναι σε εξέλιξη και ξέρετε πολύ καλά ότι καθυστερεί πάρα πολύ η διαδικασία επιλογής των μονίμων γιατρών του ΕΣΥ- τριών χιλιάδων τετρακοσίων είκοσι μονίμων γιατρών μέσα σε αυτά τα χρόνια της κρίσης και την πρόσληψη δύο χιλιάδων οκτακοσίων επικουρικών γιατρών. Αυτό μάς αθροίζει μια ενίσχυση, μια αιμοδότηση του συστήματος υγείας πάνω από έξι χιλιάδες γιατρούς με την ολοκλήρωση αυτών των προσλήψεων.

Βεβαίως, στο μεσοδιάστημα είχαμε αυτές τις αποχωρήσεις που ανέφερα πριν, που μαζί με αυτούς που αποχώρησαν το 2015 και το 2016 -που ήταν λιγότεροι, ήταν της τάξης των διακοσίων πενήντα γιατρών κάθε χρονιά- αποχώρησαν περίπου χίλιοι γιατροί από το σύστημα υγείας.

Νομίζω, λοιπόν, ότι έχουμε μία αντιστροφή της τάσης προσλήψεων - αποχωρήσεων, υπέρ των προσλήψεων από το 2016. Και αυτό είναι σαφέστατο. Πραγματικά, παρ’ ότι προφανώς μέσα σε αυτούς τους τριακόσιους εξήντα τέσσερις γιατρούς που θα αποχωρήσουν φέτος συμπεριλαμβάνονται πάρα πολλοί έμπειροι γιατροί -στον βαθμό του συντονιστή διευθυντή, του διευθυντή-, πραγματικά θεωρούμε ότι είναι λανθασμένο σήμα να παρατείνουμε την εργασία αυτών των ανθρώπων, ιδιαίτερα απέναντι στους νέους γιατρούς που έχουν μεταναστεύσει μαζικά στο εξωτερικό.

Θυμίζω ότι την περίοδο της κρίσης, την τελευταία οκταετία περίπου, έχουν μεταναστεύσει στις χώρες της Κεντρικής και της Βόρειας Ευρώπης πάνω από δεκαοχτώ χιλιάδες Έλληνες γιατροί, περίπου το 25% με 30% του ενεργού ιατρικού δυναμικού της χώρας. Είναι μια πολύ μεγάλη επιστημονική αιμορραγία αυτή. Είναι αυτό το φαινόμενο του brain drain, το οποίο θεωρώ ότι είναι μια πραγματική απειλή για τη βιωσιμότητα του συστήματος υγείας της χώρας μας.

Θα ήταν πολύ μεγάλο λάθος, λοιπόν, να πούμε ότι παρατείνουμε για άλλα δύο χρόνια τη δυνατότητα να εργαστούν στο σύστημα υγείας άνθρωποι που έχουν συμπληρώσει το εξηκοστό έβδομο έτος της ηλικίας τους.

Κρίναμε, λοιπόν, ότι δεν πρέπει να δοθεί αυτή η παράταση, ότι υπάρχουν αρκετοί έμπειροι γιατροί -και σε θέσεις διευθυντών- που μπορούν να αναλάβουν την ευθύνη και της επιστημονικής διεύθυνσης του συστήματος και της κάλυψης των αναγκών.

**ΠΡΟΕΔΡΕΥΩΝ (Σπυρίδων Λυκούδης):** Ωραία, κύριε Υπουργέ.

Ορίστε, κύριε Κεγκέρογλου, έχετε τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Κύριε Υπουργέ, εξαρχής σας είπα ότι υπάρχουν επιχειρήματα και υπέρ και κατά και νομίζω ότι με προσοχή τα ακούτε και εσείς, όπως και εγώ.

Θα είχατε δίκιο ότι θα δίναμε λανθασμένο σήμα και θα παίρναμε και λανθασμένη απόφαση, αν το κάναμε, εάν αφαιρούσαμε είτε από τις τρεισήμισι χιλιάδες προσλήψεις είτε από τις χίλιες προσλήψεις είτε από τις προσλήψεις του όποιου αριθμού αυτούς που θα παρέμεναν.

Από τη στιγμή που δεν τα συσχετίζουμε και δεν τους αφαιρούμε, αυτός θα είναι ένας κόσμος που θα είναι παραπάνω. Με αυτή την έννοια το λέω και εξαρχής και εγώ τάχθηκα υπέρ της προοπτικής. Με αυτή την έννοια θεωρώ ότι θα πρέπει να το εξετάσει και το Υπουργείο για το μεσοδιάστημα, διότι δυστυχώς, όπως και εσείς υποστηρίξατε, δεν ολοκληρώνονται ούτε καν μέσα στους προβλεπόμενους χρόνους -που και αυτοί που προβλέπονται είναι μεγάλοι χρόνοι-, δεν ολοκληρώνονται, δυστυχώς, μέσα σε αυτά τα περιθώρια οι διαδικασίες και έχουμε παράταση και μια και δυο και τρεις φορές στην έκδοση των τελικών αποτελεσμάτων.

Άρα η επίκληση και η ερώτηση για να το εξετάσετε αφορά ακριβώς plus αυτόν τον αριθμό των όποιων προγραμματισμένων προσλήψεων έχουν ήδη δρομολογηθεί ή θα δρομολογηθούν και σε καμμιά περίπτωση δεν έχει να κάνει με αντίθεση ή να περικοπούν προσλήψεις. Μακριά από οποιαδήποτε τέτοια σκέψη!

Το ίδιο το νούμερο των επικουρικών που αναγκαζόμαστε να ανανεώνουμε και να προσλαμβάνονται δείχνει ακριβώς το μεγάλο θέμα που έχουμε. Βεβαίως, ευτυχώς που υπάρχει και αυτός ο θεσμός και καλύπτει σε ένα σημαντικό ποσοστό τις ανάγκες. Δεν τις καλύπτει, όμως, στο σύνολο η διατήρησή του δε, επειδή αυξήθηκε το νούμερο από ό,τι ήταν πρωτύτερα. Διότι αλίμονο αν δεν είχε αυξηθεί! Αλίμονο αν είχαμε τους ίδιους επικουρικούς που είχαμε κάποτε! Δεν θα μπορούσε να λειτουργήσει στοιχειωδώς το σύστημα.

Με αυτή την έννοια λέω ότι τα στοιχεία υπάρχουν. Μπορείτε να το κάνετε -σε εθελοντική βάση, βεβαίως- και να γίνει άπαξ. Εξάλλου και η απόφαση του Συμβουλίου Επικρατείας, η οποία έχει εκδοθεί σχετικά με το θέμα, το επιτρέπει, δεν το απαγορεύει για ένα και δύο χρόνια.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε συνάδελφε.

Κύριε Υπουργέ, έχετε τον λόγο.

**ΑΝΔΡΕΑΣ ΞΑΝΘΟΣ (Υπουργός Υγείας):** Αγαπητέ συνάδελφε, θέλω να πω το εξής. Ο τετραπλασιασμός των υπηρετούντων επικουρικών γιατρών που παραλάβαμε το 2015 ήταν πολιτική επιλογή. Δεν ήταν αυτονόητο ούτε δεδομένο. Υπήρξε τριπλασιασμός και παραπάνω. Σχεδόν τέσσερις φορές αυξήθηκε το αντίστοιχο κονδύλι που είχε προβλεφθεί στις λειτουργικές δαπάνες του συστήματος υγείας. Έγιναν οι απαραίτητες ανακατανομές λοιπών πόρων, ενισχύθηκε το δημόσιο σύστημα, ενισχύθηκαν τα νοσοκομεία, επειδή ακριβώς θεωρούσαμε ότι αυτή είναι η ανάγκη της κοινωνίας σε αυτή την κρίσιμη φάση.

Υπάρχουν ακόμα κενά, αυτό είναι αδιαμφισβήτητο. Υπολογίζουμε ότι σήμερα είναι περίπου τέσσερις χιλιάδες κενές οργανικές θέσεις γιατρών του ΕΣΥ στα νοσοκομεία και περίπου χίλιες πεντακόσιες στα κέντρα υγείας, δηλαδή αθροιστικά πεντέμισι χιλιάδες. Αφαιρέστε τις δύο χιλιάδες οκτακόσιους επικουρικούς γιατρούς που σήμερα υπηρετούν και το πραγματικό κενό είναι περί τις τρεις χιλιάδες.

Πραγματικά, χρειάζεται ένα στρατηγικό σχέδιο στο επόμενο διάστημα πώς, παρά τους περιορισμούς αλλά και παρά τη διαφαινόμενη μεγαλύτερη δυνατότητα κάλυψης κενών θέσεων λόγω της αναλογίας ένας προς έναν, της αναλογίας, δηλαδή, προσλήψεων προς συνταξιοδοτήσεις που ενεργοποιείται από το 2019 συνολικά στο δημόσιο, μπορούμε σε ένα βάθος τετραετίας να πάμε σε έναν σοβαρό σχεδιασμό. Ήδη έχουμε ζητήσει μια μελέτη από τον Παγκόσμιο Οργανισμό Υγείας, την οποία θα μας παραδώσει τον Σεπτέμβρη. Με βάση αυτή και τις κατευθύνσεις που θα μας δώσει θα κάνουμε μια σοβαρή πρόταση, την οποία μπορούμε να συζητήσουμε κάποια στιγμή και στην Επιτροπή Κοινωνικών Υποθέσεων.

Επαναλαμβάνω, όμως, ότι το κρίσιμο ζήτημα είναι να αντιστραφεί αυτό το brain drain προς το εξωτερικό. Εδώ η προσπάθεια που κάνουμε είναι να δώσουμε ένα σήμα στους νέους γιατρούς της χώρας μας –οι οποίοι κατά τεκμήριο έχουν πολύ υψηλά επιστημονικά στάνταρντ και πολύ καλή κατάρτιση και γι’ αυτό άλλωστε και διαπρέπουν στις χώρες του εξωτερικού– ότι έχουν στον τόπο τους αξιοπρεπή επιστημονική και επαγγελματική προοπτική, προφανώς όχι με τους μισθούς της Ευρώπης, αλλά με ένα μέλλον εγγυημένο και όσο γίνεται πιο αξιοπρεπές.

Αυτό που κάνουμε, λοιπόν, για να δώσουμε αυτό το σήμα είναι, πρώτον, να προκηρύσσουμε θέσεις στο δημόσιο σύστημα υγείας. Ανοίγουμε θέσεις, λοιπόν, και μονίμων γιατρών. Σας είπα για αυτές τις δύο χιλιάδες επτακόσιες εξήντα που προκηρύξαμε εμείς και τις εξακόσιες εξήντα παλιές που ενεργοποιήθηκαν.

Προκηρύσσουμε θέσεις για τις τοπικές μονάδες υγείας. Τώρα είμαστε στην επαναπροκήρυξη των κενών θέσεων που υπήρξαν από την πρώτη προκήρυξη που έγινε πέρυσι τον Σεπτέμβριο. Φαίνεται ότι έχουμε πολύ μεγάλο ενδιαφέρον και θα έχουμε εκατοντάδες νέους οικογενειακούς γιατρούς που θα στελεχώσουν τις νέες δομές πρωτοβάθμιας φροντίδας. Αυτό είναι πάρα πολύ ελπιδοφόρο. Είναι πολύ σημαντικό ότι το 80% περίπου από αυτούς τους οικογενειακούς γιατρούς είναι νέοι γιατροί, που σχετικά πρόσφατα έχουν τελειώσει ειδικότητα και αναζητούν μια προοπτική.

Επίσης, θα πάμε σε ένα νέο μοντέλο συμβάσεων ελεύθερων επαγγελματιών γιατρών με τον ΕΟΠΥΥ, που θα δώσει τη δυνατότητα σε νέους γιατρούς που ήταν αποκλεισμένοι τα προηγούμενα χρόνια από το πολύ κλειστό –επιτρέψτε μου να πω- σύστημα των συμβεβλημένων γιατρών με τα παλαιά ταμεία, με το ΙΚΑ και τα υπόλοιπα ταμεία, να συμβληθούν και άρα να έχουν μια σοβαρή προοπτική.

Φυσικά θα προσπαθήσουμε σε ένα βάθος χρόνου και σταδιακά να καλύψουμε όλα αυτά τα οργανικά κενά τα οποία υπάρχουν στο σύστημα υγείας. Νομίζω ότι αυτή η επένδυση χρειάζεται στη δημόσια περίθαλψη. Προφανώς και δεν είναι –φαντάζομαι ότι και εσείς έτσι το αντιμετωπίζετε- προσλήψεις που έχουν ρουσφετολογική λογική κ.λπ., αλλά αφορούν στοχευμένα την κάλυψη πολύ σημαντικών αναγκών. Ενισχύουμε τα τμήματα επειγόντων περιστατικών με πεντακόσιους είκοσι μόνιμους γιατρούς και έχουμε ήδη προκηρύξει τις θέσεις. Είναι πολύ μεγάλη παρέμβαση αναδιοργάνωσης της πρώτης γραμμής άμυνας των νοσοκομείων που διαχειρίζονται το επείγον περιστατικό.

Έχουμε προκηρύξει όλες τις κενές οργανικές θέσεις των μονάδων εντατικής θεραπείας. Αυτή είναι μια πολύ σημαντική παρέμβαση ευστάθειας σ’ αυτό το ευαίσθητο πεδίο των ΜΕΘ. Πραγματικά πρέπει να βάλουμε στόχο να ανοίξουμε όλα τα κλειστά κρεβάτια. Αυτά τα χρόνια τα έχουμε υποδιπλασιάσει και αυτό που σας είπα ήταν πολύ σημαντική αλλαγή.

**ΠΡΟΕΔΡΕΥΩΝ (Σπυρίδων Λυκούδης):** Κύριε Υπουργέ, σας παρακαλώ, ολοκληρώστε.

**ΑΝΔΡΕΑΣ ΞΑΝΘΟΣ (Υπουργός Υγείας):** Τελειώνω, κύριε Πρόεδρε.

Ελπίζω μέσα στον Ιούλιο να μπορέσουμε να προκηρύξουμε στοχευμένα τετρακόσιες –ίσως και τετρακόσιες πενήντα- θέσεις ειδικευμένων γιατρών, ειδικά για τα κέντρα υγείας αγροτικού και αστικού τύπου σε όλη τη χώρα. Έχουμε έναν σοβαρό σχεδιασμό ανάπτυξης του ανθρώπινου και ιδιαίτερα του ιατρικού δυναμικού του ΕΣΥ και νομίζω ότι αυτό ακριβώς διασφαλίζει τη βιωσιμότητα του συστήματος και την ποιότητα του τομέα της υγείας.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ.

Ακολουθεί η τέταρτη με αριθμό 1805/12-6-2018 επίκαιρη ερώτηση δεύτερου κύκλου του Βουλευτή Άρτας της Νέας Δημοκρατίας κ. Γεωργίου Στύλιουπρος τον Υπουργό Υγείας, με θέμα: «Εικόνα κατάρρευσης παρουσιάζει το Γενικό Νοσοκομείο Άρτας».

Θα απαντήσει ο Αναπληρωτής Υπουργός Υγείας κ. Παύλος Πολάκης.

Ορίστε, κύριε συνάδελφε, έχετε τον λόγο.

**ΓΕΩΡΓΙΟΣ ΣΤΥΛΙΟΣ:** Ευχαριστώ πολύ, κύριε Πρόεδρε.

Κύριε Υπουργέ, η ερώτησή μου αφορά την άσχημη εικόνα κατάρρευσης και τα προβλήματα του Γενικού Νοσοκομείου Άρτας. Το πρόβλημα, βέβαια, δεν είναι σημερινό. Έχω αναφερθεί στα προβλήματα του Νοσοκομείου Άρτας σε παλαιότερες ερωτήσεις και αναφορές μου στο πλαίσιο του κοινοβουλευτικού ελέγχου, τόσο σε απλές ερωτήσεις όσο και σε επίκαιρες, δυστυχώς χωρίς ανταπόκριση από την πλευρά της πολιτικής ηγεσίας του Υπουργείου Υγείας.

Η ερώτησή μου είναι πανομοιότυπη με παλαιότερη ερώτηση και αφορά τις ελλείψεις σε ιατρικό και νοσηλευτικό προσωπικό. Πιο συγκεκριμένα, στο Ακτινολογικό Εργαστήριο, με το που λύθηκε το πρόβλημα του αξονικού τομογράφου, έφυγαν οι γιατροί. Στο Παθολογικό - Ανατομικό Εργαστήριο, το ίδιο, υπολειτουργεί. Στην Πνευμονολογική και Ψυχιατρική Κλινική υπάρχουν πολύ μεγάλες ελλείψεις σε ιατρικό προσωπικό. Το Κέντρο Φυσικής Αποκατάστασης υπολειτουργεί και υπάρχουν ελλείψεις σε προσωπικό.

Η ερώτησή μου αφορά, επίσης, και τα κενά στην υλικοτεχνική υποδομή. Το μηχάνημα μέτρησης της οστικής πυκνότητας εδώ και έναν χρόνο δεν λειτουργεί. Η Μονάδα Τεχνητού Νεφρού λειτουργεί με τον ίδιο εξοπλισμό εδώ και είκοσι χρόνια και τώρα, τους θερινούς μήνες, είναι ιδιαίτερα επιβαρυμένη, διότι έχουμε νεφροπαθείς που έρχονται από την Αθήνα στην περιφέρεια. Το γνωρίζετε το πρόβλημα. Ακόμα και ο ανελκυστήρας του νοσοκομείου, λόγω έλλειψης συντήρησης, υπολειτουργεί, με αποτέλεσμα να ταλαιπωρούνται οι ηλικιωμένοι και οι ασθενείς.

Τέλος, υπάρχει και το ζήτημα των εργαζομένων στην καθαριότητα, που παραμένουν χωρίς να έχουν πληρωθεί εδώ και μήνες, παρά τις θριαμβολογίες της διοίκησης του νοσοκομείου για οριστική επίλυση των προβλημάτων τους.

Με δεδομένα όλα τα παραπάνω, ερωτάσθε, κύριε Υπουργέ, σε ποιες ενέργειες σκοπεύετε να προβείτε για την επίλυση αυτών των προβλημάτων.

**ΠΡΟΔΡΕΥΩΝ (Σπυρίδων Λυκούδης):** Ευχαριστώ, κύριε συνάδελφε.

Ορίστε, κύριε Υπουργέ, έχετε τον λόγο.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Κύριε συνάδελφε, ευχαριστώ για την ερώτηση. Χαμηλώστε λίγο τις στροφές με την καταστροφή, διότι όλα είναι στοιχεία και δεδομένα.

Πριν από δύο χρόνια οι ερωτήσεις που κάνατε είναι ότι δεν έχουμε γιατρούς, δεν έχουμε λεφτά, δεν έχουμε τέτοια. Τώρα φτάσαμε να μου λέτε ότι δεν δουλεύουν το ασανσέρ και το μηχάνημα οστικής πυκνότητας. Λοιπόν, θα σας απαντήσω σε όλα αναλυτικά, σε όλα, ένα-ένα, γιατί εμείς δεν αφήνουμε τίποτα να πέσει κάτω.

Πρώτον, για το 2015 είχατε προγραμματίσει, ως κυβέρνηση το 2014, ότι το Νοσοκομείο της Άρτας θα έπαιρνε 6.671.000 ευρώ. Εμείς δώσαμε 7.250.000 ευρώ με την έκτακτη επιχορήγηση των 580.000 ευρώ που δώσαμε το δεύτερο εξάμηνο του 2015. Το 2016 δώσαμε 6.800.000 από τον κρατικό προϋπολογισμό. Και για πρώτη φορά μετά από πολλά χρόνια το νοσοκομείο πήρε και 330.000 από τον ΕΟΠΥΥ. Το 2017 πήρε 6.730.000 από το Γενικό Λογιστήριο και πήρε και 3.110.000 ευρώ από τον ΕΟΠΥΥ, πρώτη φορά στην ιστορία του. Δεν καταστρέφεται ένα νοσοκομείο, το οποίο πριν από τρία χρόνια και το 2014, έπαιρνε μόνο τα 6.000.000 από το Γενικό Λογιστήριο του Κράτους και σήμερα παίρνει 6.700.000 και 3.000.000, δηλαδή πάνω από 10.000.000! Ένα το κρατούμενο.

Δεύτερον, το Νοσοκομείο της Άρτας δεν καταστρέφεται, διότι αυτή τη στιγμή σε διακόσιες είκοσι κλίνες υπηρετούν τριακόσιοι τριάντα έξι νοσηλευτές, για να βάζουμε τα πράγματα στη θέση τους, γιατί μιλάτε για ελλείψεις και δεν ξέρω και εγώ τι. Αυτή τη στιγμή υπηρετούν εξήντα τρεις ειδικευμένοι γιατροί -αυτά είναι στοιχεία-, ολοκληρώθηκε η πρόσληψη δύο επιμελητών Β΄ Ψυχιατρικής, μία θέση επιμελητή Β΄ Παθολογίας, μία θέση ειδικευμένου γιατρού Πνευμονολογίας. Αυτές οι έξι θέσεις που λέω τώρα έχουν προκηρυχθεί από το 2016. Αυτή εκκρεμεί στο αρμόδιο συμβούλιο, ενώ υπηρετούν τρεις πνευμολόγοι στο Πνευμονολογικό.

**ΓΕΩΡΓΙΟΣ ΣΤΥΛΙΟΣ:** Λείπει.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Όχι, δενλείπει. Είναι τρεις πνευμονολόγοι και αυτός είναι ο τέταρτος.

Υπάρχει μία θέση επιμελητή Β΄ Καρδιολογίας, που ολοκληρώθηκε η κρίση από το συμβούλιο και είναι στη διαδικασία διορισμού. Επίσης, έχουν προκηρυχθεί με τη φετινή προκήρυξη επτά θέσεις για το ΤΕΠ του Νοσοκομείου της Άρτας και μία θέση ειδικευμένου γιατρού ειδικότητας Ακτινοδιαγνωστικής.

Αυτό που βρήκατε να πείτε με το Παθολογικό Ανατομείο, προσλήφθηκε επικουρικός γιατρός, έκατσε έναν χρόνο και παραιτήθηκε. Προσλήφθηκε δεύτερος επικουρικός γιατρός, ο οποίος δεν αποδέχθηκε διορισμό. Αυτή τη στιγμή καλύπτεται το Παθολογοανατομικό από γιατρό που έχει μετακινηθεί από άλλο νοσοκομείο και έρχεται τρεις φορές την εβδομάδα. Σε επόμενη προκήρυξη θα προκηρύξουμε και μόνιμες θέσεις. Υπήρξε και παλαιότερα τέτοιο πράγμα, που δεν υπήρξε ενδιαφέρον.

Το Κέντρο Φυσικής Ιατρικής και Αποκατάστασης έχει δώδεκα άτομα προσωπικό. Δυστυχώς, κτίσατε τα προηγούμενα χρόνια είκοσι έξι ΚΕΦΙΑ από τα οποία λειτουργούν τα πέντε. Τώρα, με τον νέο τρόπο που κάνουμε με το επικουρικό προσωπικό, προβλέπουμε μία δυνατότητα πρόσληψης ανθρώπων εκεί, που να μπορέσουν να αναπτύξουν πλήρως τις λειτουργίες. Άρα δεν καταρρέει ένα πράγμα το οποίο έχει δώδεκα άτομα προσωπικό!

Τρίτον, για το κομμάτι που λέτε τώρα, για το μηχάνημα της οστικής πυκνότητας. Είναι ένα μηχάνημα το οποίο είναι παλιό, δεν το υποστήριζε η εταιρεία, βρήκαμε την άκρη. Πρέπει να αγοραστεί ένας καινούργιος ψηφιακός ανιχνευτής. Είναι στη διαδικασία διαγωνισμού για να αγοραστεί και να τοποθετηθεί και κοινώς να μπορέσει να ξαναλειτουργήσει. Αυτό είναι.

Τώρα, τα ασανσέρ χαλάνε και συντηρούνται. Το κάνετε και ερώτημα στη Βουλή; Για το όνομα του Ιησού Χριστού, ας πούμε!

Τώρα, αυτό στο οποίο θέλω να σταθώ είναι το εξής και θα μιλήσω πολύ ανοιχτά. Δυστυχώς, ο επίτροπός σας στην Άρτα κάποια προηγούμενα έχει με το νοσοκομείο και το λέω έτσι, όταν…

**ΓΕΩΡΓΙΟΣ ΣΤΥΛΙΟΣ:** …(δεν ακούστηκε)

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Δεν πειράζει. Ο σεβασμός είναι κάτι που κατακτάται.

Εδώ αποδεικνύουμε –και έχω τα στοιχεία εδώ και θα τα πάρετε- με συγκεκριμένα αριθμητικά στοιχεία που κάνει το νοσοκομείο ότι αυτή η πρόσληψη που έκανε με τις ατομικές συμβάσεις εργασίας είναι καλύτερα για το προσωπικό, κάνει εξοικονόμηση του νοσοκομείου. Δεν έχουν κλείσει το εικοσιτετράμηνο, δεν έχουν γίνει νομοθετικές ρυθμίσεις που νομιμοποιούν την πληρωμή τους, παρά τις προσφυγές που έκαναν οι εργολάβοι κ.λπ., και εκείνος επιμένει να μην υπογράφει το ένταλμα πληρωμής. Το έχει κάνει από την αρχή αυτό και είναι συνειδητό, είναι εσκεμμένο, είναι προκλητικό, είναι ανεπίτρεπτο. Θα το λύσουμε και εκεί, όπως και σε πολλές περιοχές σε όλη την Ελλάδα, που το έχουμε λύσει. Εδώ που έχει υποβληθεί το ένταλμα, πληρώθηκαν οι άνθρωποι την προηγούμενη φορά με νομοθετική ρύθμιση από τη Βουλή και συνεχίζει να δημιουργεί πρόβλημα ο ίδιος συγκεκριμένος επίτροπος. Του το υποβάλλουμε ξανά το ένταλμα και ξανά δεν το υπογράφει, λες και εκδικείται τους ανθρώπους.

Είναι συνειδητή μας επιλογή να φύγουμε από τους εργολάβους. Το Νοσοκομείο της Άρτας ήταν ένα από τα πρώτα που το έκαναν αυτό και πάει να το μπλοκάρει ο συγκεκριμένος επίτροπος.

**ΠΡΟΕΔΡΕΥΩΝ (Σπυρίδων Λυκούδης):** Κύριε Υπουργέ, τα υπόλοιπα στη δευτερολογία σας.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Μισό λεπτό.

Είναι στο Ελεγκτικό Συνέδριο και περιμένουμε απόφαση του τμήματος. Εάν δεν υπάρξει απόφαση του τμήματος, θα υπάρξει αντίστοιχη νομοθετική ρύθμιση, η οποία θα επιτρέψει στους ανθρώπους να πληρωθούν.

**ΠΡΟΕΔΡΕΥΩΝ (Σπυρίδων Λυκούδης):** Κύριε Στύλιε, έχετε τον λόγο.

**ΓΕΩΡΓΙΟΣ ΣΤΥΛΙΟΣ:** Ευχαριστώ πολύ, κύριε Πρόεδρε.

Δεν με καλύπτει η απάντησή του κυρίου Υπουργού, διότι τα προβλήματα υπάρχουν. Όσο κι αν θέλει να εξωραΐσει την κατάσταση, μάρτυρες είναι οι ασθενείς, οι καταγγελίες, τα δημοσιεύματα του τοπικού Τύπου, που επανειλημμένα με αναφορές τα έχω στείλει στο Υπουργείο Υγείας και δεν έχω λάβει καμμία απάντηση.

Δεν με καλύπτει βέβαια και από την άλλη πλευρά. Κάνω και μια αναφορά στο παρελθόν. «Εσείς είχατε μικρότερο προϋπολογισμό, εμείς έχουμε μεγαλύτερο».

Αμφισβητώ τα στοιχεία του κυρίου Υπουργού. Όσο καιρό ήμουν κυβερνητικός Βουλευτής ασχολούμουν με τον προϋπολογισμό του Νοσοκομείου Άρτας. Είναι ξεκάθαρο το πώς ήταν η κατάσταση τότε και το πώς είναι σήμερα και γνωρίζω ότι ο προϋπολογισμός του νοσοκομείου ήταν μεγαλύτερος. Αυτή τη στιγμή, όμως, εγώ δεν είμαι σε θέση να πω αν ήταν οκτώμισι εκατομμύρια ή εννιά ή εντεκάμισι. Αμφισβητώ αυτό που λέει ο Υπουργός σε σχέση με τον προϋπολογισμό του Υπουργείου. Σίγουρα τα προβλήματα στην υγεία δεν είναι σημερινά, αλλά η τραγική κατάσταση του νοσοκομείου είναι πραγματικά πρωτοφανής και δεν συγκρίνεται με το παρελθόν.

Είμαστε, λοιπόν, εδώ για να δούμε τι μπορεί να γίνει από εδώ και πέρα και πραγματικά η απάντηση δεν με καλύπτει, διότι το Νοσοκομείο της Άρτας καλύπτει όχι μόνο την Άρτα αλλά όλη την περιφέρεια, δηλαδή και τα περιστατικά από την Πρέβεζα και από τη Λευκάδα και από τις περιοχές της Αιτωλοακαρνανίας, τη Βόνιτσα, την Αμφιλοχία, αλλά και από την ορεινή Αιτωλοακαρνανία και την ορεινή Άρτα και από τα ορεινά χωριά των Τρικάλων.

Άρα μιλάμε για ένα νοσοκομείο που, χάρη στις φιλότιμες προσπάθειες των γιατρών και των νοσηλευτών, καταφέρνει να αντεπεξέλθει στα προβλήματα των ασθενών. Όμως, δεν τους δίνει η πολιτεία τα μέσα, διότι δεν βγαίνουν οι βάρδιες, κύριε Υπουργέ. Εκεί είναι το πρόβλημα.

Κάντε έναν έλεγχο. Ούτε ένα σημείο αυτοκριτικής δεν άκουσα από τον κύριο Υπουργό. Κάντε έναν έλεγχο και στον εαυτό σας και στη διοίκηση του Νοσοκομείου της Άρτας. Όχι να στέλνετε απαντήσεις και δελτία Τύπου στην τοπική κοινωνία να μην κάνω εγώ κοινοβουλευτικό έλεγχο. Ελέγξτε να δείτε πραγματικά τι συμβαίνει, γιατί αυτή είναι η κατάσταση.

Πάμε τώρα στο μεγάλο ζήτημα, στις καθαρίστριες και στο προσωπικό που εξυπηρετεί τη σίτιση του νοσοκομείου. Τον Δεκέμβριο του 2017, δηλαδή εδώ και έξι μήνες, υπογράψατε τις συμβάσεις και πανηγύριζαν τότε η διοίκηση του νοσοκομείου και η πολιτική ηγεσία του Υπουργείου Υγείας ότι «υπογράψαμε τις συμβάσεις». Έχω εδώ τη δήλωση του διοικητή του νοσοκομείου. Θα την καταθέσω στα Πρακτικά. Θα το διαβάσω ακριβώς όπως το έχω γράψει, αλλά υπάρχει και το δημοσίευμα από τον τοπικό Τύπο. Λέει. Διαβάζω μόνο μια γραμμή: «Εύχομαι να είμαι αυτός που θα υπογράψει και τη μονιμοποίησή τους».

Αντ’ αυτού τι έχουμε σήμερα, κύριε Πρόεδρε; Έχουμε τα εξής: «Φταίει το Ελεγκτικό Συνέδριο, φταίει η Επίτροπος», φταίνε όλοι οι άλλοι εκτός από την πολιτική ηγεσία του Υπουργείου Υγείας.

Ποιες είναι οι συνέπειες, κύριε Υπουργέ; Έχουμε σαράντα άτομα χωρίς να έχουν πληρωθεί για να δουλεύουν σε τετράωρη εργασία, να παίρνουν 300 ευρώ τον μήνα -αυτές είναι οι συμβάσεις σας- και να έχουν φτάσει τώρα να παρακαλάνε να πάρουν 200 ευρώ για να μπορέσουν να ζήσουν τις οικογένειές τους. «Τρέχουν» τα έξοδα, «τρέχουν» τα ενοίκια, «τρέχει» το ρεύμα. Μιλάμε για φτωχές οικογένειες. Για να δουλεύουν ως καθαρίστριες, σημαίνει ότι έχουν πρόβλημα.

Η απάντηση; Να πάρετε πρωτοβουλία. Περιμένω από εσάς να έλθετε εδώ και να μου πείτε «με ένα συγκεκριμένο χρονοδιάγραμμα, με αυτή την τροπολογία, με μια απόφαση θα λύσω το πρόβλημα», διότι έχει πάει από τον Επίτροπο από την Άρτα η απόφαση και έχει έλθει στο Ελεγκτικό Συνέδριο. Το Ελεγκτικό Συνέδριο -αυτό αφήνουν να διαρρέει- σύμφωνα με τις πληροφορίες δίνει αρνητική απάντηση. Τι θα κάνουν οι εργαζόμενοι; Ανησυχούν. Γι’ αυτό σας το λέω, για να λύσουμε το πρόβλημα των πολιτών. Δεν ήλθα εδώ για να κάνουμε μικροπολιτική.

Ευχαριστώ, κύριε Πρόεδρε.

(Στο σημείο αυτό ο Βουλευτής κ. Γεώργιος Στύλιος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε, κύριε συνάδελφε.

Κύριε Υπουργέ, έχετε τον λόγο.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Πρώτον, δεν με νοιάζει αν σας έπεισα, κύριε συνάδελφε. Τα στοιχεία είναι στοιχεία, τα νούμερα είναι νούμερα και μπορείτε να τα πάρετε. Το να λέτε ότι δεν σας πείθουν τα συγκεκριμένα αριθμητικά στοιχεία, τα οποία καταθέτουμε και θα πάρετε, αυτό είναι πρόβλημα που εγώ δεν μπορώ να βοηθήσω στη λύση του.

Είναι δεδομένο ότι έχει μεγαλώσει πάρα πολύ η χρηματορροή προς το Νοσοκομείο της Άρτας, όπως και σε πάρα πολλά νοσοκομεία στη χώρα.

Το να πετάτε μια κουβέντα, δηλαδή ότι εσείς παρακολουθούσατε τον προϋπολογισμό και τότε ήταν υψηλότερος, είναι κάτι για να καλύψετε την ανεπάρκεια σε αυτό που λέτε.

Δεύτερον, να συμπληρώσω κάτι.

**ΓΕΩΡΓΙΟΣ ΣΤΥΛΙΟΣ:** … (δεν ακούστηκε)

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Έτσι είναι, κύριε Στύλιο. Τι να λέμε; Σας πήρε η τηλεόραση. Θα ακούσετε τώρα και ποια είναι η πραγματικότητα.

Αυτά που είπατε για τις μονάδες τεχνητού νεφρού δεν ισχύουν. Διότι ξέχασα να τα πω στην προηγούμενη ερώτηση ότι τα μηχανήματα -έξι και δύο, οκτώ και ένα, εννέα και άλλα δύο- έντεκα τον αριθμό είναι μετά το 2006 και τα τελευταία δύο είναι από το 2018. Υπάρχει ένας αριθμός παλαιών μηχανημάτων, που είναι από το 1997, τα οποία είναι έξι τον αριθμό. Και υπάρχουν πάρα πολλά μηχανήματα τεχνητού νεφρού, τα οποία έχουμε αντικαταστήσει σε όλη τη χώρα.

Επίσης, να σας πω ότι αυτά τα δύο χρόνια έχει ενταχθεί σε πρόγραμμα ενεργειακής αναβάθμισης για δύο εκατομμύρια ευρώ, έγινε αναμόρφωση και δημιουργία αποθηκών του νοσοκομείου, διαμόρφωση εστιατορίου γιατρών, διασύνδεση ΤΕΠ και αιματολογικού, εγκατάσταση αξονικού τομογράφου από ίδιους πόρους του νοσοκομείου. Αν το νοσοκομείο δεν είχε χρήματα, δεν θα μπορούσε να τα κάνει αυτά. Επίσης, έγινε διαμόρφωση δαπέδων του νοσοκομείου από πόρους της περιφέρειας και εγκατάσταση νέου ατμολέβητα πάλι από πόρους της περιφέρειας.

Όταν ξεκινήσαμε την ιστορία με τις ατομικές συμβάσεις εργασίας, το πολεμήσατε ως εκεί που δεν πήγαινε άλλο. Δική σας πολιτική ήταν η ιστορία με τους εργολάβους. Δική σας πολιτική ήταν, η οποία εκτίναξε τη δαπάνη, εν μέσω κρίσης, περίπου εκατό εκατομμύρια ευρώ σε σχέση με αυτό που έδιναν προ κρίσης, γιατί εκεί γίνονταν τα deals. Αυτή τη στιγμή σε όσα νοσοκομεία έχουν γίνει ατομικές συμβάσεις -και είναι πολλά και στα άλλα μας έχουν μπλοκάρει διάφορες δικαστικές αποφάσεις- έχουμε, πρώτον, εξοικονόμηση τουλάχιστον 25% από τον πρώτο χρόνο, σε σχέση με αυτό που δίναμε και, δεύτερον, όλοι οι εργαζόμενοι παίρνουν πολύ περισσότερα χρήματα για ίδιο χρόνο εργασίας.

Εδώ σας απάντησα πολύ συγκεκριμένα και μη μου το παίζετε τώρα υπερασπιστής των αθώων και των αδυνάτων, γιατί εδώ ήταν ο κ. Οικονόμου, που έλεγε ότι «όλους αυτούς εμείς θα τους απολύσουμε!». Είναι λίγο προκλητικό να μου βγαίνετε υπερασπιστής. Εδώ το έχει μπλοκάρει ένας συγκεκριμένος Επίτροπος. Ακολουθούμε μια συγκεκριμένη νομιμότητα. Τι να κάνουμε; Την ακολουθούμε τη συγκεκριμένη νομιμότητα. Πρέπει να απαντήσει το Ελεγκτικό Συνέδριο και με βάση την απόφαση του Ελεγκτικού Συνεδρίου θα παρθεί η αντίστοιχη απόφαση. Διότι αν δικαιώσει, λύνεται το θέμα. Αν δεν δικαιώσει, θα υπάρξει νέα νομοθετική ρύθμιση. Αυτή είναι η απάντηση.

(Στο σημείο αυτό ο Αναπληρωτής Υπουργός Υγείας κ. Παύλος Πολάκης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε, κύριε Υπουργέ.

Ακολουθεί η έκτη με αριθμό 1754/5-6-2018 επίκαιρη ερώτηση δεύτερου κύκλου του Βουλευτή Έβρου της Νέας Δημοκρατίας κ. Αναστασίου Δημοσχάκηπρος τον Υπουργό Υγείας, με θέμα: «Η διοικητική αυτονόμηση του Νοσοκομείου Διδυμοτείχου προϋποθέτει τη θωράκισή του με προσωπικό και εξοπλισμό».

Κύριε συνάδελφε, έχετε τον λόγο.

**ΑΝΑΣΤΑΣΙΟΣ (ΤΑΣΟΣ) ΔΗΜΟΣΧΑΚΗΣ:** Ευχαριστώ, κύριε Πρόεδρε.

Κύριε Υπουργέ, έχω χάσει το μέτρημα από τις συνεχείς αναβολές της συζήτησης για τη δέσμια, παράδοξη, αναποτελεσματική διοικητική εξάρτηση του Νοσοκομείου Διδυμοτείχου από αυτό της Αλεξανδρούπολης.

Εκφράζω τη δυσαρέσκειά μου και σας μεταφέρω την αγανάκτηση ενός νομού. Αλήθεια, πού οφείλεται αυτή η καθυστέρηση; Γιατί περιφρονείτε τη Βουλή; Γιατί αδιαφορείτε; Αυτή είναι η ευαισθησία την οποία επιδεικνύετε σε έναν ακριτικό και νευραλγικό νομό της χώρας;

Θέλω να ξεκαθαρίσω από την αρχή, κύριε Πρόεδρε, ότι οι σοβαρές ελλείψεις και η δυσλειτουργία του Νοσοκομείου Διδυμοτείχου δεν πρέπει να αποτελέσει πεδίον πολιτικής αντιπαράθεσης. Θα πρέπει, όμως, να αποτελέσει σημείο εύρεσης λύσεων στο πρόβλημα που υπάρχει.

Κύριε Υπουργέ, από τη σημερινή συζήτηση πρέπει να φύγουμε με συγκεκριμένες δεσμεύσεις εκ μέρους σας, εκ μέρους της Κυβέρνησης για τα προβλήματα του νοσοκομείου, που καλύπτει τις ανάγκες περίπου ενενήντα χιλιάδων ανθρώπων στον κεντρικό και βόρειο Έβρο.

Σας έχω καταθέσει τα τελευταία τριάμισι χρόνια επίκαιρες ερωτήσεις και γραπτές κοινοβουλευτικές αναφορές γι’ αυτό το θέμα.

Δυστυχώς δεν λύσατε το πρόβλημα, το οποίο είναι ένα πάγιο αίτημα των παραγόντων και των κατοίκων του νομού, αλλά κυρίως του κεντρικού και βορείου Έβρου.

Ως Κυβέρνηση, εσείς προσωπικά, ο αποχωρήσας Υπουργός Υγείας, το Πρωθυπουργικό Γραφείο, ο προκάτοχος υμών κ. Κουρουμπλής - μάλιστα στο Διδυμότειχο ευρισκόμενος- αλλά και οι Βουλευτές του ΣΥΡΙΖΑ έχουν δεσμευτεί ότι προσεχώς θα πάρετε απόφαση διαχωρισμού των δύο νοσοκομείων. Μέχρι στιγμής ακούμε μόνο κούφια λόγια, κύριε Πρόεδρε, χωρίς αντίκρισμα. Παρά το γεγονός ότι έχουν έρθει αρκετά νομοσχέδια του Υπουργείου Υγείας, δυστυχώς δεν υπάρχει στο «μυθιστόρημά» σας, στο πολιτικό σας αφήγημα, το Διδυμότειχο.

Πρώτον, θα θέλαμε να μας πείτε πότε θα γίνει η αυτονομία και η αυτοτέλεια του νοσοκομείου. Παράλληλα, αν θα προχωρήσετε σε αυτή τη διαδικασία, θα προκηρύξετε τις απαραίτητες θέσεις εργασίας; Θα παρέχετε τον απαραίτητο υλικοτεχνικό εξοπλισμό; Έχετε διάθεση να το κάνετε;

Επίσης, θα υπάρξει νομοθετική μέριμνα προκειμένου να μεσολαβήσει ένα μεταβατικό στάδιο για την αυτονόμηση του Νοσοκομείου Διδυμοτείχου, με χαρακτηρισμό του, όπως λέγεται και για τα κέντρα υγείας, «άγονου τύπου Α», μέχρι να ολοκληρωθούν οι διαδικασίες τοποθέτησης νέου προσωπικού;

Σας ευχαριστώ.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε, κύριε συνάδελφε.

Κύριε Υπουργέ, έχετε τον λόγο.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Κύριε συνάδελφε, θα απαντήσω και σε εσάς πολύ συγκεκριμένα.

Κατ’ αρχάς δική σας κυβέρνηση το συνένωσε το Νοσοκομείο Διδυμοτείχου, για να μην ξεχνιόμαστε. Γιατί λέτε ότι έχετε κάνει ερωτήσεις εναντίον της Κυβέρνησης που δεν το διαχωρίζει. Δεν έχω δει την περίοδο την οποία κυβερνούσατε να έχετε κάνει καμμία ερώτηση για να αποσυνδεθεί. Το θυμηθήκατε μετά.

Το Νοσοκομείο Διδυμοτείχου -όπως και πολλά νοσοκομεία στη χώρα- έχει ενισχυθεί και αυτό πάρα πολύ. Από 4 εκατομμύρια ευρώ παίρνει 5 εκατομμύρια ευρώ από το Γενικό Λογιστήριο συν περίπου 500.000 ευρώ από τον ΕΟΠΥΥ. Επίσης, χρηματοδοτήθηκε με άλλα 2.700.000 ευρώ, για να ξεπληρώσουμε ληξιπρόθεσμα χρέη, που δεν ήταν επί δικής μας διακυβερνήσεως. Αυτά αφορούν τα λεφτά.

Έχετε εκατόν είκοσι κλίνες και υπηρετούν εκατόν σαράντα νοσηλευτές. Δεν έχετε πρόβλημα έλλειψης νοσηλευτικού προσωπικού.

Και επειδή στην ερώτησή σας γράφετε «οριακό σημείο», «αδυνατεί να παράσχει», κ.λπ., θα σας απαντήσω με νούμερα. Το νοσοκομείο νοσήλευσε πέρσι οκτώ χιλιάδες εξακόσιους τριάντα τρεις ασθενείς. Έκανε χίλιες εξακόσιες εβδομήντα επτά χειρουργικές επεμβάσεις. Το 63% ήταν γενικής χειρουργικής, το 19,5% στη μαιευτική-γυναικολογική, ενώ το 18,5% στην ορθοπεδική. Είχε τριάντα χιλιάδες επτακόσιες εξήντα τέσσερις επισκέψεις στα τακτικά εξωτερικά ιατρεία, δηλαδή εκατόν είκοσι έξι επισκέψεις ανά ημέρα και είχε και είκοσι τέσσερις χιλιάδες επτακόσιες επισκέψεις στο τμήμα επειγόντων περιστατικών, δηλαδή εξήντα οκτώ επισκέψεις ανά ημέρα.

Έχουν ήδη προσληφθεί, από παλαιότερες προκηρύξεις που έγιναν επί δικής μας Κυβέρνησης, ένας παθολόγος επιμελητής Β, ένας χειρουργός επιμελητής Β, ένας ορθοπεδικός επιμελητής Β. Βγήκε άγονη μια προκήρυξη του νευρολόγου, ενώ η διαδικασία πρόσληψης αναισθησιολόγου -που βρέθηκε- ολοκληρώθηκε.

Επίσης, εντός του 2018 αναμένονται, από άλλες προκηρύξεις, ένας νευρολόγος -που έχει προκηρυχθεί ξανά- ένας ουρολόγος, δύο μικροβιολόγοι, ένας ψυχίατρος, ένας παιδοψυχίατρος και ένας μάγειρας από την προκήρυξη 7Κ. Προσλήφθηκαν πρόσφατα: ένας βοηθός θαλάμου, ένας βοηθός ιατρικών εργαστηρίων, ένας χειριστής ιατρικών συσκευών και αποσπάστηκαν-μετακινήθηκαν δύο νοσηλεύτριες προς το νοσοκομείο από αλλού και λόγω συνυπηρέτησης. Όλα αυτά δεν δείχνουν εικόνα καταστροφής και διάλυσης, για να εξηγούμαστε και να μην παρεξηγούμαστε.

Επίσης, όσον αφορά τον υλικοτεχνικό εξοπλισμό έχει ενταχθεί στο ΕΣΠΑ 2014 - 2020 μια συνολική πρόταση για 1,81 εκατομμύρια ευρώ για ανανέωση του εξοπλισμού του νοσοκομείου. Το πρόβλημα με τον αξονικό λύνεται. Δεν υπάρχει θέμα προσωπικού. Κάηκε η λυχνία, η οποία θα αντικατασταθεί, όπως έχουμε αντικαταστήσει πάρα πολλές σε όλη την Ελλάδα στον γερασμένο εξοπλισμό τον οποίο έχουν πάρα πολλά νοσοκομεία. Δεν υπάρχει επιβάρυνση των ασθενών. Έχει υπογραφεί μια σύμβαση το διάστημα που έγινε αυτό και μέχρι να αντικατασταθεί.

Επίσης, εμείς έχουμε δώσει από το αποθεματικό του Υπουργείου Υγείας και για χειρουργική τράπεζα και για την επίστρωση των δαπέδων του τεχνητού νεφρού.

Ο διαχωρισμός θα γίνει. Το έχουμε ανακοινώσει. Εμείς ό,τι λέμε δεν το παίρνουμε πίσω. Δεν δυσλειτουργεί το νοσοκομείο επειδή είναι συνδεδεμένο, όμως δεν προσέφερε τίποτα η ενοποίηση που κάναμε. Και τα χρόνια που κυβερνούσατε εσείς χρησιμοποιούσατε αυτή τη διασύνδεση -κάτι που δεν το έχουμε κάνει εμείς- για να παίρνετε προσωπικό από το Διδυμότειχο, να πηγαίνει στο Νοσοκομείο της Αλεξανδρούπολης, που και αυτό είχε μεγάλα κενά, αλλά τώρα έχει ενισχυθεί και αυτό.

Οπότε, με βάση αυτά τα δεδομένα, είναι στο νομοσχέδιο το θεσμικό, το οποίο θα διαχωρίσει και τις υγειονομικές περιφέρειες. Εκεί θα γίνει και ο διαχωρισμός, όχι μόνο του δικού σας, αλλά και νοσοκομείων όπως είναι το «Πανεπιστημιακό» της Λάρισας με το «Κουτλιμπάνειο», όπως είναι το «Βενιζέλειο» και «ΠΑΓΝΗ», όπως είναι τα νοσοκομεία των νησιών του ανατολικού Αιγαίου, όπως είναι η Κοζάνη με την Πτολεμαΐδα κ.λπ., τα οποία θα διαχωριστούν τότε όλα, μαζί με την αλλαγή των υγειονομικών περιφερειών, το σπάσιμο της 6ης Υγειονομικής Περιφέρειας, το σπάσιμο της 4ης Υγειονομικής περιφέρειας κ.λπ.. Τότε θα γίνει.

Όπως ξέρετε, είχαμε ένα μεγάλο και βαρύ νομοθετικό έργο. Υπήρξε μια προσπάθεια αυτό να μπει τον Ιούλιο, όμως, είναι ένα σοβαρό νομοσχέδιο για να το πάμε στα θερινά τμήματα, γι’ αυτό και θα γίνει τον Σεπτέμβρη ή τον Οκτώβρη όλο αυτό, γιατί έχει και την εκπαίδευση μέσα και έχει και άλλα πολλά.

Κρατάω κάποια πράγματα για την πρωτοβάθμια.

**ΠΡΟΕΔΡΕΥΩΝ (Σπυρίδων Λυκούδης):** Εντάξει, κύριε Υπουργέ, τα υπόλοιπα στην δευτερολογία σας. Ευχαριστώ πολύ.

Κύριε συνάδελφε, έχετε τον λόγο.

**ΑΝΑΣΤΑΣΙΟΣ (ΤΑΣΟΣ) ΔΗΜΟΣΧΑΚΗΣ:** Κύριε Υπουργέ, δεν ξέρετε την ιστορία των νοσοκομείων, παρά του ότι είστε Αναπληρωτής Υπουργός Υγείας. Δεν σας ενημέρωσαν, προφανώς, για να μη ρίξω την ευθύνη σε σας.

Το νοσοκομείο διαχωρίστηκε το 2011 με νόμο του ελληνικού κράτους και επί κυβερνήσεως Γεωργίου Παπανδρέου…

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Αυτό εννοώ με το «μαζί».

**ΑΝΑΣΤΑΣΙΟΣ (ΤΑΣΟΣ) ΔΗΜΟΣΧΑΚΗΣ:** Δεν ήταν μαζί. Μην ξεχνάτε και αυτά τα οποία πρέπει να μην ξεχνάτε.

Δεύτερον, εμείς σήμερα συζητούμε για το πρόβλημα της αυτοτέλειας και της αυτονομίας…

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Σας απάντησα.

**ΑΝΑΣΤΑΣΙΟΣ (ΤΑΣΟΣ) ΔΗΜΟΣΧΑΚΗΣ:** Μου απαντήσατε στο τέλος, αλλά ρίξατε πολλή χρυσόσκονη στα προβλήματα…

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Καμμία χρυσόσκονη. Η πραγματικότητα είναι.

**ΑΝΑΣΤΑΣΙΟΣ (ΤΑΣΟΣ) ΔΗΜΟΣΧΑΚΗΣ:** …τα οποία αυτή τη στιγμή αντιμετωπίζει το νοσοκομείο και οι άνθρωποί μας που σας ακούνε εύχομαι να μη γελάνε. Όμως, εμείς αναδεικνύουμε τον διαχωρισμό, γιατί διεκδικούμε το συναινετικό και βελούδινο διαζύγιο των δύο νοσοκομείων, αλλά θέλουμε προίκα, διότι θα καταρρεύσει το νοσοκομείο την επόμενη μέρα που θα ψηφίσετε τον νόμο, όπως έχετε δεσμευτεί, αλλά δεν έχετε πει πότε. Ας ελπίσουμε ότι δεν είναι προεκλογικό πυροτέχνημα και εμπαιγμός απέναντι σε έναν λαό που, πραγματικά, αναμένει αυτό το πρόβλημά του να επιλυθεί εδώ και τριάμισι χρόνια, παρά το γεγονός ότι έχετε δώσει κατ’ επανάληψη υποσχέσεις.

Θέλω να σας υπογραμμίσω, κύριε Πρόεδρε, με έμφαση ότι οι κάτοικοι του κεντρικού και βορείου Έβρου διεκδικούν τον αυτοσεβασμό τους και επιδιώκουν την ασφάλειά τους μέσα από την εύρυθμη λειτουργία του Νοσοκομείου Διδυμοτείχου. Αυτή η εύρυθμη λειτουργία, δυστυχώς, είναι κάτι επιδιωκόμενο και αυτό οφείλεται στις λαθεμένες πολιτικές που έχετε εφαρμόσει, αλλά κυρίως, όμως, οφείλεται και στην κακοδιοίκηση η οποία παρατηρείται στα δύο νοσοκομεία, παρά το ότι οι υπάλληλοι, οι διοικητικοί, το επιστημονικό προσωπικό, οι νοσηλευτές και οι ιατροί κάνουν σοβαρότατες ενέργειες, έχουν ξεπεράσει τον εαυτό τους και υποστηρίζουν τη λειτουργία του νοσοκομείου.

Δεν έχετε πληροφορηθεί ότι δεν λειτουργούν οι κλινικές. Δεν έχετε πληροφορηθεί ότι δεν υπάρχουν γιατροί. Δυστυχώς αυτή είναι η κατάσταση.

Εμείς εκείνο το οποίο θέλουμε, κύριε Υπουργέ, εφόσον θα προχωρήσετε σε αυτή τη διαδικασία της αυτοτέλειας και της αυτονομίας, που είναι επιδιωκόμενο από όλο τον νομό, διότι ενοποιήσατε ανόμοια πράγματα και τα ανέχεστε με αυτόν τον τρόπο, θα πρέπει να εξασφαλίσετε οπωσδήποτε την επόμενη μέρα από την αυτονομία, η οποία, όπως έχετε υποσχεθεί, θα προκύψει προσεχώς, αλλά δεν μας έχετε πει πότε.

Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε συνάδελφε.

Κύριε Υπουργέ, έχετε τον λόγο.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Και μόνο από τον τρόπο της δευτερολογίας σας φαίνεται ότι μάλλον σας κάλυψα με την πρώτη απάντηση.

Μην επαναλαμβάνετε διαρκώς το αφήγημα της καταστροφής.

Η κατάσταση στα νοσοκομεία, κύριε συνάδελφε Δημοσχάκη, το 2018 σε σχέση με το 2015 και το 2014 δεν έχει καμμία σχέση. Το 2014 και το 2015 τα νοσοκομεία γκρεμίζονταν. Τώρα έχουν σταθεροποιηθεί και αναπτύσσονται παντού, σε όλη την Ελλάδα, από το Διδυμότειχο μέχρι τη Γαύδο. Αυτή είναι η πραγματικότητα. Όσο και να το επαναλαμβάνετε, δεν αλλάζει η πραγματικότητα, τη ζει ο καθένας στον τόπο του.

Μπορεί ο «ΣΚΑΪ» να παίζει καταστροφή για τη Σύμη σήμερα ένα τέταρτο, όταν, όμως, δεν είχαν καθόλου αγροτικούς γιατρούς, δεν αφιέρωνε ούτε δευτερόλεπτο. Τώρα που έχει έναν και έναν οπλίτη, τους έλλειψε ο γιατρός. Όταν δεν είχατε μια σειρά από ειδικότητες, που προσλήφθηκαν το προηγούμενο χρονικό διάστημα, δεν κάνατε ερωτήσεις.

Ωραία, ο κ. Λοβέρδος έκανε τον διαχωρισμό. Τα άλλα δυόμισι χρόνια που κυβερνήσατε, γιατί δεν επιβάλατε επί κυβέρνησή σας τον διαχωρισμό; Γιατί ο διαχωρισμός τότε ήταν η λογική του πώς να κουτσουρέψετε και να περικόψετε δαπάνες.

Εμείς και τώρα που είναι ενωμένο, ενισχύσαμε με 1.000.000 ευρώ τον χρόνο αθροιστικά τον προϋπολογισμό του, προσλάβαμε αυτούς που σας είπα και έχει μπει στο χρηματοδοτικό πρόγραμμα. Μη γαργαλάτε σε ένα επίπεδο ένα πράγμα που εσείς το κάνατε, που το ανεχτήκατε και που εμείς για λόγους λειτουργικούς θα το αλλάξουμε, αλλά και μέχρι να το αλλάξουμε, τα ενισχύσαμε, γιατί αυτός ο διαχωρισμός πρέπει να πάει μαζί και με τον διαχωρισμό των υγειονομικών περιφερειών.

Σε αυτό το μεγάλο θεσμικό νομοσχέδιο, λοιπόν, που θα έρθει το φθινόπωρο στη Βουλή θα υπάρξει ο διαχωρισμός όχι μόνο στο δικό σας, γιατί δεν μπορούμε να κάνουμε μόνο στο δικό σας νοσοκομείο -στο νοσοκομείο της περιοχής σας εννοώ, δεν είναι δικό σας, του ελληνικού λαού είναι- και θα γίνει και με το ανατολικό Αιγαίο και με τα άλλα που είπα στην πρωτομιλία μου.

Σκύψτε λίγο καλύτερα. Εγώ θα καταθέσω και τα στοιχεία αυτά ξανά για να τα πάρετε κι εσείς.

(Στο σημείο αυτό ο Αναπληρωτής Υπουργός κ. Παύλος Πολάκης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Διαβάστε τα στοιχεία αυτά, κάντε τη σύγκριση με τους προϋπολογισμούς και του 2013 και του 2014 και αυτά που είχατε προβλέψει για το 2015, κάντε μια σύγκριση πόσοι υπηρετούσαν τότε και πόσοι υπηρετούν τώρα, κάντε μια σύγκριση ποιοι γιατροί ήρθαν τώρα και σε σχέση με αυτούς που υπήρχαν και τότε να ξαναμιλήσουμε για την καταστροφή.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε.

Κυρίες και κύριοι συνάδελφοι, ακολουθεί η τρίτη με αριθμό 3195/5-2-2018 ερώτηση του Βουλευτή Δράμας της Νέας Δημοκρατίας κ.Δημητρίου Κυριαζίδηπρος τον Υπουργό Υγείας,με θέμα: «Στελέχωση του Γενικού Νοσοκομείου Δράμας με αναισθησιολόγους και των κέντρων υγείας του νομού με ιατρονοσηλευτικό προσωπικό».

Κύριε συνάδελφε, έχετε τον λόγο.

**ΔΗΜΗΤΡΙΟΣ ΚΥΡΙΑΖΙΔΗΣ:** Ευχαριστώ, κύριε Πρόεδρε.

Κύριε Υπουργέ, θέλω να πιστεύω από όσα προηγούμενα είχαν ειπωθεί από την Κρήτη, τον Έβρο, την Ήπειρο, ερχόμενος στη Δράμα...

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Έρχομαι για εσάς.

**ΔΗΜΗΤΡΙΟΣ ΚΥΡΙΑΖΙΔΗΣ:** Ευχαριστώ. Πιστεύω θετικά, αλλά από ό,τι άκουσα μέχρι στιγμής, δυστυχώς, ήταν απογοητευτικά τα όσα έχουν ειπωθεί από πλευράς κάλυψης των αναγκών των άλλων νοσοκομείων της χώρας.

Θέλω να σας μεταφέρω την αγωνία, το σήμα κινδύνου, που εκπέμπει το ιατρικό και νοσηλευτικό προσωπικό του Γενικού Νοσοκομείου Δράμας και των κέντρων υγείας, πάρα τη φιλότιμη προσπάθεια της διοίκησης, κύριε Υπουργέ.

Ως πληροφορούμαι, η έλλειψη ικανού αριθμού αναισθησιολόγων δημιουργεί τεράστιο πρόβλημα στην ομαλή διεξαγωγή των χειρουργείων και όχι μόνον αυτό, η δεύτερη χειρουργική τράπεζα απειλείται πλέον με κλείσιμο.

Αυτή η ερώτηση, κύριε Υπουργέ, ήρθε στις αρχές του έτους. Δυστυχώς ύστερα από ένα εξάμηνο περιμένουμε μια απάντηση θετική τουλάχιστον σήμερα.

Μολονότι θα έπρεπε στο νοσοκομείο να υπάρχουν πέντε κατ’ ελάχιστον ιατροί της ανωτέρω ειδικότητας, αυτή τη στιγμή υπηρετούν μόνο δύο. Ο αριθμός υπολείπεται σημαντικά του αναγκαίου. Αποτέλεσμα αυτής της νοσηρής κατάστασης είναι οι ασθενείς που βρίσκονται στην αναμονή είτε να καταφεύγουν σε δημόσια νοσηλευτικά ιδρύματα εκτός νομού είτε να προσφεύγουν σε ιδιωτικές κλινικές.

Με αφορμή το ζήτημα αυτό το Υπουργείο καλείται να εγκύψει συνολικά στα προβλήματα όχι μόνο του Νοσοκομείου Δράμας αλλά και των κέντρων υγείας του νομού, για να ενισχυθούν ιατρικά αλλά και με τις υποδομές.

Ως πληροφορούμαι, στο Κέντρο Υγείας Προσοτσάνης άμεσα παρίσταται η ανάγκη κάλυψης τουλάχιστον δύο εκ των πέντε κενών οργανικών θέσεων ιατρών γενικής ιατρικής και για λόγους ασφαλούς λειτουργίας της μονάδας αυτής, ενώ ταυτόχρονα απαιτείται και η κάλυψη των κενών θέσεων παιδιάτρου, μικροβιολόγου και οδοντιάτρου, χωρίς, βέβαια, να λησμονείται και η ανάγκη κάλυψης της έλλειψης νοσηλευτικού προσωπικού, η άμεση πρόσληψη του οποίου επιβάλλεται για λόγους ασφαλούς πραγματοποίησης του κυκλικού ωραρίου που επιβάλλεται στις υπηρεσίες αυτές.

Ανάλογες κατεπείγουσες ανάγκες παρουσιάζουν και τα Κέντρα Υγείας του Κάτω Νευροκοπίου και Παρανεστίου, τα οποία εκ των πραγμάτων έχει ξεχάσει η πολιτεία.

Σε ό,τι δε αφορά το Παρανέστι, το οποίο καλύπτει και τις κεντρικές και τις ιατρικές ανάγκες του κέντρου μεταναστών, όπου κρατούνται περίπου πεντακόσιοι μετανάστες με αυξημένα προβλήματα περίθαλψης, ελλείπει και εδώ το ιατρικό προσωπικό, οδοντίατρος, μικροβιολόγος και βεβαίως ο ιατρικός εξοπλισμός είναι ανύπαρκτος, παραδείγματος χάριν, καρδιολογικός, οδοντιατρικός εξοπλισμός δεν υπάρχει.

Φυσικά δεν είναι δυνατόν -σας λέω είναι αδύνατον- να μην υπάρχει ασθενοφόρο, σε ένα κέντρο υγείας που απέχει από τη Δράμα εξήντα και πλέον χιλιόμετρα. Το δε υπάρχον μεταφέρεται στο γενικό νοσοκομείο, προκειμένου να καλύψει τις ανάγκες του Νοσοκομείου.

Κύριε Υπουργέ, παρακαλώ να μας πείτε τις ενέργειες του Υπουργείου σας, αν και πέρασε ένα εξάμηνο, μήπως και έχει γίνει κάτι αναφορικά με το γενικό νοσοκομείο και με τα κέντρα υγείας.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε, κύριε συνάδελφε.

Κύριε Υπουργέ, έχετε τον λόγο.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Κύριε συνάδελφε, ξεκινάω από τα οικονομικά στοιχεία.

Το 2015, είχατε προγραμματίσει το Νοσοκομείο της Δράμας να επιχορηγηθεί με 5.225.000 ευρώ. Επιχορηγήθηκε, τελικά, με 5.675.000 ευρώ. Το 2016, δόθηκαν 5.864.000 ευρώ από το Γενικό Λογιστήριο και 1.996.000 ευρώ από τον ΕΟΠΥΥ. Σύνολο, περίπου, 8.000.000 ευρώ. Το 2017, πήρε 3.365.000 ευρώ από το Γενικό Λογιστήριο και 5.367.000 ευρώ από τον ΕΟΠΥΥ, πάλι 8.000.000 και κάτι από εκεί που είχε 5.200.000 ευρώ μόνο. Ένα το κρατούμενο.

Μου αρέσει που γελάτε, όταν σας αποδεικνύουμε με συγκεκριμένα νούμερα το πού τα είχατε καταδικάσει και το πού έχουν φτάσει.

**ΔΗΜΗΤΡΙΟΣ ΚΥΡΙΑΖΙΔΗΣ:** Έχουμε και συνέχεια. Θα τα πούμε.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Δεν πειράζει. Άμα δεν μας συμφέρει η πραγματικότητα, τόσο το χειρότερο για την πραγματικότητα.

Εκτός από αυτά, κύριε Κυριαζίδη, το νοσοκομείο πήρε και 4.336.000 ευρώ για πληρωμή ληξιπρόθεσμων χρεών, που είχατε δημιουργήσει όταν ήσασταν κυβέρνηση. Ένα το κρατούμενο.

Πάμε παρακάτω. Το 2016, στο νοσοκομείο σας προσλήφθηκαν δεκαέξι άτομα, δύο άτομα νοσηλευτικό προσωπικό, δεκαέξι άτομα διοικητικό προσωπικό, ένας φαρμακοποιός και ένας βοηθός φαρμακείου. Το 2017, στο νοσοκομείο σας προσλήφθηκαν επτά άτομα, πέντε άτομα νοσηλευτικό προσωπικό, πέντε άτομα διοικητικό προσωπικό και ένας φαρμακοποιός. Το 2018, προσλήφθηκαν πέντε άτομα νοσηλευτικό προσωπικό, τέσσερα άτομα παραϊατρικό προσωπικό και επιπλέον δύο άτομα είναι σε αναμονή προκήρυξης, σύνολο έντεκα άτομα.

Το 2017, έχουν προσληφθεί είκοσι τρείς από το πρόγραμμα του ΟΑΕΔ, τέσσερις από το επικουρικό λοιπό προσωπικό πλην ιατρών και έγινε και η πρόσληψη σαράντα εννέα ατόμων με τις συμβάσεις ορισμένου χρόνου για την καθαριότητα, σίτιση και φύλαξη.

Επίσης από το 2015, στο νοσοκομείο σας της «καταστροφής» έχουν προσληφθεί δεκατρείς μόνιμοι ιατροί των κάτωθι ειδικοτήτων. Ένας ιατρός ειδικότητας ορθοπεδικής, ένας ιατρός παιδιατρικής, ένας νευρολόγος, τρεις βιοπαθολόγοι, ένας ακτινοδιαγνωστικής μετεκπαίδευσης στην παιδοακτινολογία, ένας νεφρολόγος, ένας οφθαλμίατρος, ένας οδοντίατρος, μια ιατρός παθολόγος και δύο ειδικότητας αναισθησιολογίας για την ΜΕΘ.

Έχει ολοκληρωθεί η διαδικασία αξιολόγησης και έχουν σταλεί στο Υπουργείο τρεις γιατροί που αφορούν την ΜΕΘ και είναι σε διαδικασία διορισμού με την προκήρυξη που έγινε για τους πάντες.

Επίσης τον Μάρτιο του 2018, προκηρύχθηκαν άλλες οκτώ θέσεις μόνιμες και είναι στο στάδιο της κρίσης που αφορούν την πρόσληψη ενός ιατρού παθολόγου, δύο αναισθησιολόγων μόνιμων και πέντε ιατρών για την στελέχωση του τμήματος επειγόντων περιστατικών.

Το πρόβλημα που έχει δημιουργηθεί με την αναισθησιολόγο, καλύπτεται από μετακινημένη συνάδελφο από αγροτικό ιατρείο που κάνει το αγροτικό και είναι αναισθησιολόγος. Έχει τρεις και έναν τέσσερις τώρα και είναι προκηρυγμένες στον αέρα οι θέσεις των δύο ειδικευμένων και μόνιμων αναισθησιολόγων.

Εκτός από αυτούς στο νοσοκομείο προσλήφθηκαν και δεκατέσσερα άτομα επικουρικοί ιατροί με τριετή θητεία, οι οποίοι είναι: Δύο μαιευτήρες γυναικολόγοι, δύο βιοπαθολόγοι, δύο καρδιολόγοι, δύο παθολόγοι που η μια αποχώρησε επειδή κατέλαβε θέση σε άλλο νοσοκομείο, ένας νεφρολόγος, ένας οφθαλμίατρος, ένας ΩΡΛ, ένας ουρολόγος και ένας ακτινοδιαγνώστης ο οποίος παραιτήθηκε και έγινε αίτημα για αντικατάστασή του -αναμένεται ο διορισμός του πολύ σύντομα τις επόμενες ημέρες- και ένας ιατρός με ειδικότητα χειρουργική.

Υπάρχουν κάποια αιτήματα σε σχέση με προσλήψεις του στυλ τεχνολογία τροφίμων, ηλεκτρολόγων, θερμαστών, ψυκτικών, υδραυλικών, που είναι γενικότερο πρόβλημα στα νοσοκομεία και που τώρα αυτό θα το καλύψουμε άμεσα μέσα από τον νέο τρόπο πρόσληψης του επικουρικού προσωπικού. Όμως θεωρώ ότι όλα αυτά δεν συγκροτούν μια εικόνα εγκατάλειψης. Όλα αυτά και η χρηματοδότηση και το προσωπικό συγκροτούν εικόνα σαφούς ενίσχυσης του νοσοκομείου.

Επίσης να ξέρετε ότι σε πάρα πολλά επαρχιακά νοσοκομεία και με τις θέσεις που έχουν προκηρυχθεί, υπάρχουν γιατροί οι οποίοι βάζουν θέσεις σε κάποια κεντρικά νοσοκομεία. Στο μεσοδιάστημα μπορεί να υπάρχει κάποιο πρόβλημα. Προσπαθούμε με όλους τους τρόπους να το καλύπτουμε.

Τώρα όσον αφορά τα κέντρα υγείας, να απαντήσω τώρα ή στη δευτερολογία μου;

**ΠΡΟΕΔΡΕΥΩΝ (Σπυρίδων Λυκούδης):** Κύριε Υπουργέ, αφήστε το για τη δευτερολογία σας.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):**  Για τα κέντρα υγείας θα απαντήσω στη δευτερολογία μου.

**ΠΡΟΕΔΡΕΥΩΝ (Σπυρίδων Λυκούδης):** Τον λόγο έχει ο κ. Δημήτριος Κυριαζίδης.

**ΔΗΜΗΤΡΙΟΣ ΚΥΡΙΑΖΙΔΗΣ:** Κύριε Υπουργέ, η έκθεση ιδεών είναι πολύ καλή, αλλά η πραγματικότητα είναι σε μεγάλη απόσταση.

Όσον αφορά στην έλλειψη ιατρικού προσωπικού, οι ανάγκες σε κάποιον βαθμό καλύπτονται με επικουρικούς γιατρούς, όμως το πρόβλημα εξακολουθεί να υπάρχει σε αρκετές ειδικότητες, καθώς δεν γίνονται προσλήψεις μόνιμου ιατρικού προσωπικού. Οι θέσεις των ιατρών που είναι καλυμμένες σύμφωνα με παλιά –θα έλεγα- οργανογραμμή υπολείπεται κατά 50%. Πενήντα δύο μόνιμοι ιατροί, δεκαπέντε επικουρικοί, ενώ θα έπρεπε κάτω από το σημερινό οργανόγραμμα που είναι ελλιπές, να είναι εκατόν μία οι θέσεις.

Όσον αφορά την έλλειψη προσωπικού σε βοηθητικές υπηρεσίες, υπάρχει έλλειψη στην τεχνική υπηρεσία από υδραυλικό, ηλεκτρολόγο, προσωπικό γενικών καθηκόντων -η μεταφορά φαρμάκων και υλικού γίνεται από εργολάβο και η μεταφορά σκουπιδιών εν μέρει και αυτή από εργολάβο- και το υπάρχον προσωπικό έχει να παίρνει χρωστούμενες άδειες κ.λπ. και να αμειφθεί καιρό. Η έλλειψη μάγειρα δε γίνεται και αυτή προσωρινά με εργολάβο.

Η στελέχωση της ΜΕΘ πρέπει να γίνει με την πρόσληψη του κατάλληλου προσωπικού, ιατρικού και νοσηλευτικού, έτσι ώστε να υπάρξει η ανάπτυξη και των επτά κρεβατιών που διαθέτει και όχι μόνο των τριών όπως ισχύει σήμερα.

Η αλλαγή του οργανισμού του νοσοκομείου με δημιουργία δεύτερης παθολογικής κλινικής η οποία θα διαθέτει και ανάλογο ογκολογικό τμήμα -που δεσμευτήκατε τον Σεπτέμβριο και απαρχές του έτους ότι θα λειτουργήσει- δυστυχώς παραμένει στα χαρτιά ή στις αναφορές που κάνετε μέχρι στιγμής.

Θα τα καταθέσω στα Πρακτικά.

Άρα, λοιπόν, κύριε Υπουργέ, και ο προϋπολογισμός που αναφέρετε είναι ελλιπής κατά 50%, απ’ αυτά τα οποία αναφέρετε. Βεβαίως γίνεται η αναφορά και για τους συμβασιούχους στην καθαριότητα, οι οποίοι έχουν να πληρωθούν αρκετό χρονικό διάστημα. Τώρα εδώ μας φέρατε ότι όλα λειτουργούν άψογα.

Όλα αυτά, κύριε Υπουργέ, που σας ανέφερα προηγουμένως, δεν τα αναφέρω εγώ για να κάνω αντιπολίτευση. Τα αναφέρουν οι εργαζόμενοι, οι ιατροί, οι νοσηλευτές, όλο το υπόλοιπο προσωπικό. «Κραυγή αγωνίας εκπέμπουν οι εργαζόμενοι. Με το μισό ιατρικό προσωπικό λειτουργεί, σε σχέση με το 2009, το Νοσοκομείο Δράμας». Είναι αυτοί οι εργαζόμενοι, κύριε Υπουργέ, που όταν ως κυβέρνηση με τον τότε Υπουργό Υγείας μεταβήκαμε στο νοσοκομείο, προπηλακιστήκαμε απ’ αυτούς τους εργαζόμενους που σήμερα σας εγκαλούν. Άρα αυτοί αναφέρουν όλα αυτά και τα αναφέρουν από τις αρχές του προηγούμενου μήνα. Αρχές του έτους ο ίδιος έκανα αυτή την αναφορά και απάντηση δεν πήρα, κύριε Υπουργέ.

Μολονότι το νοσοκομείο είχε ενισχυθεί, δεν λειτουργούσε η ΜΕΘ όταν αναλάβαμε. Λειτούργησε η ΜΕΘ, τοποθετήθηκε αξονικός τομογράφος, ανακατασκευάστηκαν τα κέντρα υγείας, ο προϋπολογισμός αυξήθηκε όπως εσείς είπατε, ενισχύσατε κάποια νοσοκομεία περίπου με ένα εκατομμύριο, ενώ εσείς από τον προϋπολογισμό του Υπουργείου για το Νοσοκομείο Δράμας διοχετεύσατε χρήματα -μπορεί να μην το γνωρίζετε, η ΔΥΠΕ συγκεκριμένα- σε άλλα νοσοκομεία της περιοχής σε βάρος του νοσοκομείου. Αυτή είναι η πραγματικότητα, κύριε Υπουργέ. Αυτά τα αναφέρουν οι εργαζόμενοι και όχι ο ομιλών ενδεχομένως κάτω από μια αντιπολιτευτική διάθεση.

Σας καταθέτω όσα είχατε δεσμευθεί και για το οργανόγραμμα από αρχές του έτους. Δυστυχώς μένουμε στις προκηρύξεις, αλλά το έργο αυτό το έχετε επαναλάβει τόση ώρα για τόσα νοσοκομεία. Μακάρι επιτέλους να το δούμε και όχι προεκλογικά, γιατί εκείνη την περίοδο μου φαίνεται πως οδηγείτε όλες αυτές τις δεσμεύσεις.

(Στο σημείο αυτό ο Βουλευτής κ. Δημήτριος Κυριαζίδης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε, κύριε συνάδελφε.

Κύριε Υπουργέ, έχετε τον λόγο.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Μόνο όποιος δεν θέλει να δει δεν βλέπει.

Σας απάντησα προηγουμένως με στοιχεία τα οποία είναι δημόσιες τοποθετήσεις και μπορείτε να ελέγξετε ποιος λέει αλήθεια, αν λέω εγώ αλήθεια ή αν λέτε εσείς.

**ΔΗΜΗΤΡΙΟΣ ΚΥΡΙΑΖΙΔΗΣ:** Οι εργαζόμενοι τα λένε.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Τι να σας πω τώρα. Ακούστε με. Το ότι το λένε οι εργαζόμενοι… Κι ο Γιαννακός λέει για καταστροφή. Αλήθεια λέει; Έχει χάσει την πρόσβασή του στην εξουσία και ουρλιάζει. Τι να κάνουμε τώρα; Επειδή βγαίνει ένας οποιοσδήποτε και λέει ό,τι θέλει;

Εδώ είναι στοιχεία συγκεκριμένα. Σήμερα υπηρετούν πενήντα πέντε ειδικευμένοι κι έχουμε πάρει δεκατρείς μόνιμους, συν τους δεκατέσσερεις επικουρικούς επιπλέον των πενήντα πέντε. Πόσοι υπηρετούσαν πριν από δύο χρόνια, κύριε Κυριαζίδη;

**ΔΗΜΗΤΡΙΟΣ ΚΥΡΙΑΖΙΔΗΣ:** Άρα ψεύδονται;

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Εντάξει, ηρεμία τώρα.

Επίσης κάποια που ξέχασα να πω πριν, είναι ότι έχει μπει στο ΕΣΠΑ 2014-2020 ιατροτεχνολογικός εξοπλισμός 2.333.000 για το νοσοκομείο, άλλες 200.000 για τα μόνιτορ από τη ΜΕΘ και επίσης προμήθεια κλινών και απαραίτητου εξοπλισμού τρίτο πρόγραμμα που είναι ενταγμένα και είναι σε φάση διαδικασία υλοποίησης, 1.000.000 ευρώ.

**ΔΗΜΗΤΡΙΟΣ ΚΥΡΙΑΖΙΔΗΣ:** Η Νέα Δημοκρατία τα έκανε αυτά.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Τωρινά είναι αυτά. Όχι δεν τα κάνατε εσείς.

**ΔΗΜΗΤΡΙΟΣ ΚΥΡΙΑΖΙΔΗΣ:** Το 2014 τα έκανε.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Όχι, σε αυτό το πρόγραμμα μπήκαν τώρα.

Πάμε παρακάτω για τα κέντρα υγείας που δεν απάντησα πριν. Κοιτάξτε. Στο Κέντρο Υγείας Νευροκοπίου για να μη λέμε τώρα γενικώς και αορίστως, υπηρετούν δέκα άτομα προσωπικό και δώδεκα γιατροί σύνολο είκοσι δύο. Αναμένονται δύο προσλήψεις γιατρών ακόμα από προκηρύξεις που υπάρχουν.

Στο Κέντρο Υγείας Παρανεστίου υπηρετούν δεκατρία άτομα νοσηλευτικό, παραϊατρικό, διοικητικό προσωπικό, πέντε ιατροί γενικής ιατρικής κι ένας παιδίατρος. Αναμένεται ένας ΤΕ Ραδιολογίας, που έχει ολοκληρωθεί η προκήρυξη.

Στο Κέντρο Υγείας Προσοτσάνης υπάρχουν δεκαέξι άτομα νοσηλευτικό, παραϊατρικό και διοικητικό προσωπικό και έξι ιατροί, εκ των οποίων ένας παιδίατρος. Είκοσι δύο άτομα δηλαδή.

Είκοσι δύο στο Κέντρο Υγείας Προσοτσάνης, δεκαεννιά στο Κέντρο Υγείας Παρανεστίου και είκοσι δύο στο Κέντρο Υγείας Νευροκοπίου. Δεν θεωρώ ότι είναι υποστελεχωμένα αυτά τα κέντρα. Για να μην τρελαθούμε δηλαδή.

Επίσης στα τρία περιφερειακά ιατρεία Καλλιθέας, Αδριανής, Ποταμών υπηρετούν τρεις γιατροί.

Θα σας συμβούλευα πριν κάνετε τις ερωτήσεις, να κοιτάζετε λίγο πιο αναλυτικά τα συγκεκριμένα στοιχεία, διότι μπορεί να έχετε πάρει κάποια κεντρική γραμμή αντιπολιτευτικής διάθεσης σε σχέση με πράγματα, αλλά εδώ υπάρχουν facta.

**ΔΗΜΗΤΡΙΟΣ ΚΥΡΙΑΖΙΔΗΣ:** Καμμία σχέση.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Έχουν προσληφθεί δεκατρείς μόνιμοι γιατροί συν δεκατέσσερεις επικουρικοί. Το καταλάβατε;

**ΔΗΜΗΤΡΙΟΣ ΚΥΡΙΑΖΙΔΗΣ:** Θα μας πείτε και πόσοι έφυγαν από το νοσοκομείο;

**ΠΡΟΕΔΡΕΥΩΝ (Σπυρίδων Λυκούδης):** Κύριε Κυριαζίδη, δεν γίνεται έτσι ο διάλογος, ξέρετε και επιμένετε.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Αφήστε τους να επιμένουν. Χαλάνε το αφήγημα. Έχουν πάρει μία γραμμή «καταστροφή, καταστροφή, καταστροφή». Τους λες τόσα δίνατε, τόσα δώσαμε. Τόσους είχατε, τόσους πήραμε. Αυτά τα μηχανήματα υπήρχαν, αυτά φτιάξαμε, αυτά κάναμε. Πάλι λένε το ίδιο. Ε, δεν μπορώ να τους βοηθήσω. Είναι άλλου γιατρού υπόθεση αυτό. Τι να κάνουμε;

Ευχαριστώ πολύ.

**ΔΗΜΗΤΡΙΟΣ ΚΥΡΙΑΖΙΔΗΣ:** Ελάτε στη Δράμα, κύριε Υπουργέ.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε, κύριε Υπουργέ.

Κυρίες και κύριοι συνάδελφοι, στο σημείο αυτό θα σας ανακοινώσω τις επίκαιρες ερωτήσεις που δεν θα συζητηθούν

Η τρίτη με αριθμό 1830/19-6-2018 επίκαιρη ερώτηση δεύτερου κύκλου του Βουλευτή Δράμας του Συνασπισμού Ριζοσπαστικής Αριστεράς κ. Χρήστου Καραγιαννίδη προς τον Υπουργό Υγείας, με θέμα: «Ρύθμιση των υποχρεώσεων των ΔΕ Νοσηλευτών/Νοσηλευτριών και των δικαιωμάτων που απορρέουν από αυτές», δεν θα συζητηθεί λόγω κωλύματος του ερωτώντος Βουλευτή.

Η πέμπτη με αριθμό 1800/12-6-2018 επίκαιρη ερώτηση δεύτερου κύκλου του Βουλευτή Ιωαννίνων του Συνασπισμού Ριζοσπαστικής Αριστεράς κ. Χρήστου Μαντά προς τον Υπουργό Υγείας, με θέμα: «Παγκόσμια ημέρα αιμοδότη και Εθνικό Κέντρο Αιμοδοσίας», δεν θα συζητηθεί λόγω κωλύματος του ερωτώντος Βουλευτή.

Η ένατη με αριθμό 1810/13-6-2018 επίκαιρη ερώτηση δεύτερου κύκλου του Βουλευτή Β΄ Θεσσαλονίκης της Ένωσης Κεντρώων κ. Αριστείδη Φωκά προς τον Υπουργό Οικονομικών, με θέμα: «Δραματική αύξηση διοδίων», δεν θα συζητηθεί λόγω αναρμοδιότητας, καθώς αρμόδιο είναι το Υπουργείο Υποδομών και Μεταφορών.

Η τρίτη με αριθμό 1884/26-6-2018 επίκαιρη ερώτηση πρώτου κύκλου του Βουλευτή Β΄ Θεσσαλονίκης του Κομμουνιστικού Κόμματος Ελλάδας κ. Σάκη Βαρδαλή προς τον Υπουργό Οικονομικών, με θέμα: «Δυσμενείς εξελίξεις σχετικά με την Ελληνική Βιομηχανία Ζάχαρης», δεν θα συζητηθεί λόγω κωλύματος του Υπουργού κ. Τσακαλώτου.

Η έβδομη με αριθμό 1729/30-5-2018 επίκαιρη ερώτηση δεύτερου κύκλου του Βουλευτή Α΄ Θεσσαλονίκης της Ένωσης Κεντρώων κ. Ιωάννη Σαρίδη προς τον Υπουργό Οικονομικών, με θέμα: «Φοροδοτική ικανότητα των Ελλήνων», δεν θα συζητηθεί λόγω κωλύματος του Υπουργού Οικονομικών κ. Ευκλείδη Τσακαλώτου.

Η δέκατη τρίτη με αριθμό 1518/17-4-2018 επίκαιρη ερώτηση δεύτερου κύκλου του Η΄ Αντιπροέδρου της Βουλής και Ανεξάρτητου Βουλευτή Β΄ Πειραιώς κ. Δημητρίου Καμμένου προς τον Υπουργό Οικονομικών, σχετικά με τα προβλήματα τεσσάρων εκατομμυρίων δανειοληπτών, δεν θα συζητηθεί λόγω κωλύματος του Υπουργού Οικονομικών κ. Ευκλείδη Τσακαλώτου.

Η τέταρτη με αριθμό 1853/25-6-2018 επίκαιρη ερώτηση πρώτου κύκλου του Βουλευτή Α΄ Θεσσαλονίκης της Ένωσης Κεντρώων κ. Ιωάννη Σαρίδη προς τον Υπουργό Εθνικής Άμυνας, με θέμα: «Περαιτέρω διευκρινίσεις επί του αμετάθετου στις Ένοπλες Δυνάμεις», δεν θα συζητηθεί λόγω κωλύματος του Υπουργού Εθνικής Άμυνας κ. Πάνου Καμμένου, που θα βρίσκεται στην ορκωμοσία νέων σημαιοφόρων στη Σχολή Ναυτικών Δοκίμων.

Η πρώτη με αριθμό 1860/25-6-2018 επίκαιρη ερώτηση πρώτου κύκλου του Βουλευτή Λακωνίας της Νέας Δημοκρατίας κ. Αθανασίου Δαβάκη προς τον Υπουργό Εθνικής Άμυνας,με θέμα: «Κυβερνητικό σχέδιο για τα Ελληνικά Αμυντικά Συστήματα (ΕΑΣ)», δεν θα συζητηθεί λόγω κωλύματος του Αναπληρωτή Υπουργού Εθνικής Άμυνας κ. Φώτιου Κουβέλη, ο οποίος θα βρίσκεται στην ορκωμοσία νέων σημαιοφόρων στη Σχολή Ναυτικών Δοκίμων.

Η πρώτη με αριθμό 1861/25-6-2018 επίκαιρη ερώτηση δεύτερου κύκλου του Βουλευτή Μαγνησίας της Νέας Δημοκρατίας κ. Χρήστου Μπουκώρου προς τον Υπουργό Οικονομικών, με θέμα: «Αδικαιολόγητη αύξηση αντικειμενικών αξιών σε Σωρό και Αλυκές Βόλου», δεν θα συζητηθεί λόγω κωλύματος της Υφυπουργού Οικονομικών κ. Αικατερίνης Παπανάτσιου.

Η δεύτερη με αριθμό 1855/25-6-2018 επίκαιρη ερώτηση δεύτερου κύκλου του Βουλευτή Β΄ Αθηνών της Δημοκρατικής Συμπαράταξης ΠΑΣΟΚ – ΔΗΜΑΡ κ. Γεωργίου - Δημητρίου Καρράπρος τον Υπουργό Οικονομικών, με θέμα: «Ανάγκη αποκατάστασης της αδικίας εις βάρος των ιδιοκτητών των προσφυγικών παραπηγμάτων, που καλούνται να πληρώσουν εξοντωτικό ΕΝΦΙΑ», δεν θα συζητηθεί λόγω κωλύματος της Υφυπουργού Οικονομικών κ. Αικατερίνης Παπανάτσιου.

Η όγδοη με αριθμό 1753/5-6-2018 επίκαιρη ερώτηση δεύτερου κύκλου του Βουλευτή Αχαΐας της Νέας Δημοκρατίας, κ. Ανδρέα Κατσανιώτη, προς τον Υπουργό Οικονομικών,με θέμα: «Απόδοση θαλασσίου μετώπου ή “μετωπικός” εμπαιγμός», δεν θα συζητηθεί λόγω κωλύματος της Υφυπουργού Οικονομικών κ. Αικατερίνης Παπανάτσιου.

Η δέκατη με αριθμό 1588/3-5-2018 επίκαιρη ερώτηση δεύτερου κύκλου του Βουλευτή Α΄ Πειραιώς του Λαϊκού Συνδέσμου - Χρυσή Αυγή κ. Νικολάου Κούζηλουπρος τον Υπουργό Εθνικής Άμυνας, με θέμα: «Σχετικά με το μέλλον της Ελληνικής Αμυντικής Βιομηχανίας», δεν θα συζητηθεί λόγω κωλύματος του Αναπληρωτή Υπουργού Εθνικής Άμυνας κ. Φώτιου Κουβέλη.

Η ενδέκατη με αριθμό 1538/23-4-2018 επίκαιρη ερώτηση δεύτερου κύκλου του Βουλευτή Επικρατείας του Λαϊκού Συνδέσμου - Χρυσή Αυγή κ. Χρήστου Παππά προς τον Υπουργό Εθνικής Άμυνας, με θέμα: «Επιτακτική η ανάγκη αυξήσεως της στρατιωτικής θητείας», δεν θα συζητηθεί λόγω κωλύματος του Αναπληρωτή Υπουργού Εθνικής Άμυνας κ. Φώτιου Κουβέλη.

Η δωδέκατη με αριθμό 1539/23-4-2018 επίκαιρη ερώτηση δεύτερου κύκλου του Βουλευτή Επικρατείας του Λαϊκού Συνδέσμου - Χρυσή Αυγή κ. Χρήστου Παππά προς τον Υπουργό Εθνικής Άμυνας, με θέμα: «Περί της συμμετοχής ένστολων στρατιωτικών σε κομματική πορεία του ΚΚΕ», δεν θα συζητηθεί λόγω κωλύματος του Αναπληρωτή Υπουργού Εθνικής Άμυνας κ. Φώτιου Κουβέλη.

Η δεύτερη με αριθμό 5420/25-4-2018 ερώτηση του Ανεξάρτητου Βουλευτή Ευβοίας κ. Νικολάου Μίχουπρος τον ΥπουργόΕθνικής Άμυνας, με θέμα: «Αγορά έτοιμων οπλικών συστημάτων», δεν θα συζητηθεί λόγω κωλύματος του Αναπληρωτή Υπουργού Εθνικής Άμυνας κ. Φώτιου Κουβέλη.

Η πρώτη με αριθμό 6010/308/16-5-2018 ερώτηση και αίτηση κατάθεσης εγγράφων του Βουλευτή Ηλείας της Δημοκρατικής Συμπαράταξης ΠΑΣΟΚ - ΔΗΜΑΡ κ. Γιάννη Κουτσούκου προς τον Υπουργό Οικονομικών, με θέμα: «Εκκρεμείς υποθέσεις δημοσιονομικών ελέγχων», δεν θα συζητηθεί λόγω κωλύματος του Αναπληρωτή Υπουργού Οικονομικών κ. Γεώργιου Χουλιαράκη. Αιτία: Φόρτος εργασίας.

Ολοκληρώθηκε η συζήτηση των επικαίρων ερωτήσεων.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Σπυρίδων Λυκούδης):** Με τη συναίνεση του Σώματος και ώρα 19.43΄ λύεται η συνεδρίαση για την προσεχή Τετάρτη 4 Ιουλίου 2018 και ώρα 10.00΄, με αντικείμενο εργασιών του Σώματος: νομοθετική εργασία, σύμφωνα με την ημερήσια διάταξη που σας έχει διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**